title: Οδηγία 2006/119/ΕΚ της Επιτροπής, της 27ης Νοεμβρίου 2006 , για την τροποποίηση, με σκοπό την προσαρμογή στην τεχνική πρόοδο, της οδηγίας 2001/56/ΕΚ του Ευρωπαϊκού Κοινοβουλίου και του Συμβουλίου για τις θερμαντικές συσκευές των οχημάτων με κινητήρα και των ρυμουλκουμένων τους   (Κείμενο που παρουσιάζει ενδιαφέρον για τον ΕΟΧ)

text:
               28.11.2006

               EL

               Επίσημη Εφημερίδα της Ευρωπαϊκής Ένωσης

               L 330/12

         ΟΔΗΓΊΑ 2006/119/ΕΚ ΤΗΣ ΕΠΙΤΡΟΠΉΣ
   της 27ης Νοεμβρίου 2006
   για την τροποποίηση, με σκοπό την προσαρμογή στην τεχνική πρόοδο, της οδηγίας 2001/56/ΕΚ του Ευρωπαϊκού Κοινοβουλίου και του Συμβουλίου για τις θερμαντικές συσκευές των οχημάτων με κινητήρα και των ρυμουλκουμένων τους
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 70/156/ΕΟΚ του Συμβουλίου, της 6ης Φεβρουαρίου 1970, για την προσέγγιση των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους (1), και ιδίως το άρθρο 13 παράγραφος 2,
   Εκτιμώντας τα ακόλουθα:

               (1)

               Η οδηγία 2001/56/ΕΚ του Ευρωπαϊκού Κοινοβουλίου και του Συμβουλίου (2) είναι μία από τις επιμέρους οδηγίες στο πλαίσιο της διαδικασίας έγκρισης τύπου ΕΚ που θεσπίστηκε με την οδηγία 70/156/ΕΟΚ. Η οδηγία 2001/56/ΕΚ καθορίζει τις απαιτήσεις για την έγκριση τύπου οχημάτων που διαθέτουν θερμαντικές συσκευές καύσης καθώς και για τις θερμαντικές συσκευές καύσης ως κατασκευαστικά στοιχεία.

               (2)

               Ο κανονισμός αριθ. 122 της ΟΕΕ των Ηνωμένων Εθνών σχετικά με την έγκριση των οχημάτων των κατηγοριών Μ, Ν και Ο όσον αφορά τις θερμαντικές συσκευές τους άρχισε να ισχύει στις 18 Ιανουαρίου 2006. Δεδομένου ότι ο κανονισμός αυτός εφαρμόζεται στην Κοινότητα, είναι αναγκαίο να υπάρχει αντιστοιχία μεταξύ των απαιτήσεων που θεσπίζονται με την οδηγία 2001/56/ΕΚ και των απαιτήσεων που προβλέπει ο κανονισμός αριθ. 122 της ΟΕΕ των Ηνωμένων Εθνών. Ως εκ τούτου, οι ειδικές απαιτήσεις που παρατίθενται στο παράρτημα 9 του κανονισμού αριθ. 122 της ΟΕΕ όσον αφορά τις θερμαντικές συσκευές οχημάτων που μεταφέρουν επικίνδυνα εμπορεύματα προστίθενται στην οδηγία 2001/56/ΕΚ.

               (3)

               Επομένως, η οδηγία 2001/56/ΕΚ πρέπει να τροποποιηθεί ανάλογα.

               (4)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο που συστάθηκε βάσει του άρθρου 13 της οδηγίας 70/156/ΕΟΚ,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Τροποποίηση της οδηγίας 2001/56/ΕΚ
   Η οδηγία 2001/56/ΕΚ τροποποιείται σύμφωνα με το κείμενο του παραρτήματος της παρούσας οδηγίας.
   Άρθρο 2
   Μεταβατικές διατάξεις
   1.   Από την 1η Οκτωβρίου 2007, για τον τύπο οχήματος στο οποίο έχει τοποθετηθεί σύστημα θέρμανσης που χρησιμοποιεί LPG και το οποίο πληροί τις απαιτήσεις που ορίζονται στην οδηγία 2001/56/ΕΚ, όπως τροποποιείται με την παρούσα οδηγία, τα κράτη μέλη δεν επιτρέπεται, για λόγους συνδεόμενους με τα συστήματα θέρμανσης, να λάβουν κανένα από τα ακόλουθα μέτρα:

               α)

               να αρνηθούν τη χορήγηση έγκρισης τύπου ΕΚ ή εθνικής έγκρισης τύπου·

               β)

               να απαγορεύσουν την ταξινόμηση, πώληση ή θέση σε κυκλοφορία αυτού του τύπου οχήματος.

         2.   Από την 1η Οκτωβρίου 2007, για τον τύπο θερμαντικής συσκευής καύσης που χρησιμοποιεί LPG ως κατασκευαστικού στοιχείου, που πληροί τις απαιτήσεις που ορίζονται στην οδηγία 2001/56/ΕΚ, όπως τροποποιείται με την παρούσα οδηγία, τα κράτη μέλη δεν μπορούν να λάβουν κανένα από τα ακόλουθα μέτρα:

               α)

               να αρνηθούν τη χορήγηση έγκρισης τύπου ΕΚ ή εθνικής έγκρισης τύπου·

               β)

               να απαγορεύσουν την πώληση ή τη θέση σε κυκλοφορία αυτού του τύπου στοιχείου.

         3.   Από την 1η Απριλίου 2008, για τον τύπο οχήματος στο οποίο έχει τοποθετηθεί σύστημα θέρμανσης που χρησιμοποιεί LPG ή για τον τύπο θερμαντικής συσκευής καύσης που χρησιμοποιεί LPG ως κατασκευαστικού στοιχείου, που δεν πληροί τις απαιτήσεις που προβλέπονται στην οδηγία 2001/56/ΕΚ, όπως τροποποιείται με την παρούσα οδηγία, τα κράτη μέλη αρνούνται τη χορήγηση έγκρισης τύπου ΕΚ και δύνανται να αρνηθούν τη χορήγηση εθνικής έγκρισης τύπου.
   Άρθρο 3
   Μεταφορά στο εθνικό δίκαιο
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία έως τις 30 Σεπτεμβρίου 2007 το αργότερο. Ανακοινώνουν αμέσως στην Επιτροπή το κείμενο αυτών των διατάξεων καθώς και πίνακα αντιστοιχίας μεταξύ αυτών και της παρούσας οδηγίας.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 4
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 5
   Αποδέκτες
   Η παρούσα οδηγία απευθύνεται στα κράτη μέλη.

      Βρυξέλλες, 27 Νοεμβρίου 2006.

            Για την Επιτροπή

         Günter VERHEUGEN

            Αντιπρόεδρος

      (1)  ΕΕ L 42 της 23.2.1970, σ. 1. Οδηγία όπως τροποποιήθηκε τελευταία με την οδηγία 2006/40/ΕΚ του Ευρωπαϊκού Κοινοβουλίου και του Συμβουλίου (ΕΕ L 161 της 14.6.2006, σ. 12).

      (2)  ΕΕ L 292 της 9.11.2001, σ. 21. Οδηγία όπως τροποποιήθηκε τελευταία με την οδηγία 2004/78/ΕΚ της Επιτροπής (ΕΕ L 231 της 30.6.2004, σ. 69).

      ΠΑΡΑΡΤΗΜΑ
      Η οδηγία 2001/56/ΕΚ τροποποιείται ως εξής:

                  1.

                  Στο τέλος του «Πίνακα παραρτημάτων» προστίθεται η ακόλουθη γραμμή:

                              «Παράρτημα IX

                           Πρόσθετες διατάξεις που ισχύουν για ορισμένα οχήματα όπως ορίζονται στην οδηγία 94/55/ΕΚ».

                  2.

                  Το παράρτημα VIII τροποποιείται ως εξής:

                              α)

                              Ο τίτλος του τμήματος 1 αντικαθίσταται από το ακόλουθο κείμενο:«1.   ΣΥΣΤΗΜΑΤΑ ΘΕΡΜΑΝΣΗΣ LPG ΓΙΑ ΟΔΙΚΗ ΧΡΗΣΗ ΣΕ ΟΧΗΜΑΤΑ ΜΕ ΚΙΝΗΤΗΡΑ».

                              β)

                              Το σημείο 1.1.6.2 αντικαθίσταται από το ακόλουθο κείμενο:

                                          «1.1.6.2.

                                          δεν υπάρχει δυνατότητα ανεξέλεγκτης έκλυσης λόγω τυχαίας απόζευξης. Παρέχονται τα μέσα για τη διακοπή της ροής του LPG με την τοποθέτηση συσκευής αμέσως μετά από, ή μέσα σε, ένα ρυθμιστή, ο οποίος έχει στερεωθεί σε κύλινδρο ή δεξαμενή ή, εάν ο ρυθμιστής έχει στερεωθεί μακριά από τον κύλινδρο ή τη δεξαμενή, τοποθετείται μια συσκευή αμέσως πριν από το σωλήνα ή αγωγό από τον κύλινδρο ή τη δεξαμενή και τοποθετείται πρόσθετη συσκευή μέσα στο ρυθμιστή ή μετά από αυτόν.».

                              γ)

                              Ο τίτλος του τμήματος 2 αντικαθίσταται από το ακόλουθο κείμενο:«2.   ΣΥΣΤΗΜΑΤΑ ΘΕΡΜΑΝΣΗΣ LPG ΜΟΝΟΝ ΣΕ ΣΤΑΘΕΡΕΣ ΕΦΑΡΜΟΓΕΣ ΣΤΑ ΟΧΗΜΑΤΑ ΜΕ ΚΙΝΗΤΗΡΑ ΚΑΙ ΤΑ ΡΥΜΟΥΛΚΟΥΜΕΝΑ ΤΟΥΣ».

                  3.

                  Προστίθεται το ακόλουθο παράρτημα IX:

                     «ΠΑΡΑΡΤΗΜΑ IX
                     ΣΕ ΟΡΙΣΜΕΝΑ ΟΧΗΜΑΤΑ ΟΠΩΣ ΟΡΙΖΟΝΤΑΙ ΣΤΗΝ ΟΔΗΓΙΑ 94/55/ΕΚ (1)

                     1.   Πεδίο εφαρμογής
                     Το παρόν παράρτημα εφαρμόζεται στα οχήματα για τα οποία ισχύουν ειδικές απαιτήσεις σχετικά με θερμαντικές συσκευές καύσης και την εγκατάστασή τους, που προβλέπονται στην οδηγία 94/55/ΕΚ.
                     2.   Ορισμοί
                     Για τους σκοπούς του παρόντος παραρτήματος, ισχύουν οι χαρακτηρισμοί οχήματος EX/II, EX/III, AT, FL και OX όπως ορίζονται στο κεφάλαιο 9.1 του παραρτήματος B της οδηγίας 94/55/ΕΚ.
                     3.   ΤΕΧΝΙΚΕΣ ΠΡΟΒΛΕΨΕΙΣ
                     3.1.   Γενικά (οχήματα EX/II, EX/III, AT, FL και OX)
                     3.1.1.   Οι θερμαντικές συσκευές καύσης και το κύκλωμα εξάτμισής τους πρέπει να σχεδιάζονται, τοποθετούνται, προστατεύονται ή καλύπτονται κατά τέτοιο τρόπο ώστε να προλαμβάνεται κάθε μη αποδεκτός κίνδυνος θέρμανσης ή ανάφλεξης του φορτίου. Αυτή η απαίτηση πρέπει να θεωρείται ότι ικανοποιείται εάν η δεξαμενή καυσίμων και το σύστημα εξάτμισης του συστήματος είναι σύμφωνα με τις διατάξεις που προβλέπονται στα σημεία 3.1.1.1 και 3.1.1.2. Η συμμόρφωση με τις διατάξεις αυτές επαληθεύεται για ολόκληρο το όχημα.
                     3.1.1.1.   Οι δεξαμενές καυσίμων για τον εφοδιασμό της συσκευής του οχήματος ικανοποιούν τις παρακάτω απαιτήσεις:

                                 α)

                                 στην περίπτωση οποιασδήποτε διαρροής, το καύσιμο τρέχει στο έδαφος χωρίς να έρχεται σε επαφή με θερμά μέρη του οχήματος ή του φορτίου·

                                 β)

                                 οι δεξαμενές καυσίμων που περιέχουν πετρέλαιο είναι εφοδιασμένες με μια αποτελεσματική φλογοπαγίδα στο άνοιγμα πλήρωσης ή με πώμα που επιτρέπει να διατηρείται το άνοιγμα ερμητικά σφραγισμένο.

                           3.1.1.2.   Το σύστημα εξάτμισης, καθώς και οι αγωγοί της εξάτμισης κατευθύνονται ή προστατεύονται κατά τέτοιο τρόπο ώστε να αποφεύγεται κάθε κίνδυνος θέρμανσης ή ανάφλεξης του φορτίου. Τα μέρη του συστήματος εξάτμισης που βρίσκονται αμέσως κάτω από τη δεξαμενή καυσίμων (ντίζελ) έχουν διάκενο τουλάχιστον 100 mm ή προστατεύονται από θερμική ασπίδα.
                     3.1.2.   Η θερμαντική συσκευή καύσης τίθεται σε λειτουργία χειροκίνητα. Οι συσκευές προγραμματισμού απαγορεύονται.
                     3.2.   Οχήματα EX/II και EX/III
                     Θερμαντικές συσκευές καύσης με αεριώδη καύσιμα δεν επιτρέπονται.
                     3.3.   Οχήματα FL
                     3.3.1.   Οι θερμαντήρες καύσης τίθενται εκτός λειτουργίας με τουλάχιστον τις παρακάτω μεθόδους:

                                 α)

                                 εσκεμμένο χειροκίνητο κλείσιμο του διακόπτη από την καμπίνα του οδηγού·

                                 β)

                                 σταμάτημα του κινητήρα του οχήματος· στην περίπτωση αυτή ο θερμαντήρας μπορεί να τεθεί εκ νέου σε λειτουργία χειροκίνητα από τον οδηγό·

                                 γ)

                                 ξεκίνημα μιας τροφοδοτικής αντλίας στο μηχανοκίνητο όχημα για τα επικίνδυνα εμπορεύματα που μεταφέρονται.

                           3.3.2.   Επανεκκίνηση επιτρέπεται μόνον αφού οι θερμαντήρες καύσης έχουν τεθεί εκτός λειτουργίας. Για τις μεθόδους της παραγράφου 3.3.1, σημεία β) και γ), η τροφοδοσία του αέρα καύσης διακόπτεται με κατάλληλα μέσα ύστερα από ένα κύκλο επανεκκίνησης διάρκειας όχι μεγαλύτερης από 40 δευτερόλεπτα. Προβλέπεται η χρήση μόνο θερμαντικών συσκευών για τις οποίες έχει αποδειχτεί ότι ο εναλλάκτης θερμότητας είναι ανθεκτικός στον ελαττωμένο κύκλο επανεκκίνησης των 40 δευτερολέπτων για το χρόνο της κανονικής χρήσης τους.

                     (1)  EE L 319 της 21.12.1994, σ. 7.»"


Avis juridique important

|

31989L0459

Οδηγία 89/459/ΕΟΚ του Συμβουλίου της 18ης Ιουλίου 1989 για την προσέγγιση των νομοθεσιών των κρατών μελών σχετικά με το βάθος των αυλακώσεων των ελαστικών ορισμένων κατηγοριών οχημάτων με κινητήρα και των ρυμουλκουμένων τους

Επίσημη Εφημερίδα αριθ. L 226 της 03/08/1989 σ. 0004 - 0004 Φινλανδική ειδική έκδοση: Κεφάλαιο 7 τόμος 3 σ. 0181  Σουηδική ειδική έκδοση: Κεφάλαιο 7 τόμος 3 σ. 0181

ΟΔΗΓΙΑ ΤΟΥ ΣΥΜΒΟΥΛΙΟΥ της 18ης Ιουλίου 1989 για την προσέγγιση των νομοθεσιών των κρατών μελών σχετικά με το βάθος των αυλακώσεων των ελαστικών ορισμένων κατηγοριών οχημάτων με κινητήρα και των ρυμουλκουμένων τους ( 89/459/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΙKΩΝ ΚΟΙΝΟΤΗΤΩΝ,  ιΕχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,  την πρόταση της Επιτροπής^(1 ),  τη γνώμη του Ευρωπαϊκού Κοινοβουλίου^(2 ),  τη γνώμη της Οικονομικής και Κοινωνικής Επιτροπής^(3 ),  Εκτιμώντας :  ότι το Συμβούλιο και οι αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, εξέδωσαν στις 19 Δεκεμβρίου 1984 ψήφισμα σχετικά με την οδική ασφάλεια^(4 ), με το οποίο καλείται η Επιτροπή να υποβάλει στο Συμβούλιο σχετικές  προτάσεις  ότι οι κανονιστικές διατάξεις για το ελάχιστο βάθος των αυλακώσεων των ελαστικών, μολονότι αποτελούν ένα ιδιαίτερο και ειδικό πρόβλημα, εντάσσονται στους στόχους και τις εργασίες του 1986, έτους οδικής ασφάλειας στην Κοινότητα  ότι το Ευρωπαϊκό Κοινοβούλιο εξέδωσε στις 18 Φεβρουαρίου 1986 ψήφισμα σχετικά με κοινοτικό πρόγραμμα για το ιΕτος Οδικής Ασφάλειας 1986^(5 ). Στο ψήφισμα αυτό αναφέρεται ότι θα πρέπει να θεσπιστούν το συντομότερο δυνατό κοινοτικές διατάξεις όσον αφορά το  βάθος των αυλακώσεων των ελαστικών  ότι με αυτές τις διατάξεις πρέπει να διασφαλίζεται ένας μεγαλύτερος βαθμός ασφάλειας  ότι οι εθνικές προδιαγραφές σχετικά με το ελάχιστο βάθος των αυλακώσεων διαφέρουν μεταξύ των κρατών μελών και ότι οι διαφορές αυτές δημιουργούν προβλήματα τήρησης των οδικών κανονισμών για τους οδηγούς, όταν αυτοί οδηγούν τα οχήματά τους στο έδαφος των  διαφόρων κρατών μελών  ότι η εναρμόνιση των προδιαγραφών αυτών θα διευκολύνει την ελεύθερη κυκλοφορία των οχημάτων και τις μετακινήσεις των προσώπων μεταξύ των κρατών μελών και θα συμβάλλει στην εξάλειψη των εμποδίων στις συναλλαγές καθώς και των στρεβλώσεων του ανταγωνισμού,   ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :    Άρθρο 1 Τα κράτη μέλη λαμβάνουν τα αναγκαία μέτρα για να εξασφαλιστεί ότι τα ελαστικά των οχημάτων των κατηγοριών Μ1, Ν1, Ο1 και Ο2, όπως αυτές καθορίζονται στο παράρτημα Ι της οδηγίας 70/156/ΕΟΚ του Συμβουλίου της 6ης Φεβρουαρίου 1970 για την  προσέγγιση των νομοθεσιών των κρατών μελών σχετικά με την έγκριση των αυτοκινήτων οχημάτων και των ρυμουλκουμένων τους^(6 ), όπως τροποποιήθηκε τελευταία από την οδηγία 87/403/ΕΟΚ^( 7 ), έχουν, καθ' όλη τη διάρκεια της χρησιμοποίησής τους επί οδού,  πρωτεύουσες αυλακώσεις στο πέλμα τους, βάθους τουλάχιστον 1,6^mm .  Ως "πρωτεύουσες αυλακώσεις" νοούνται οι πλατιές αυλακώσεις που βρίσκονται στην κεντρική ζώνη του πέλματος, η οποία καλύπτει περίπου τα τρία τέταρτα του πλάτους του πέλματος αυτού.  Άρθρο 2 Τα κράτη μέλη μπορούν, ύστερα από διαβούλευση με την Επιτροπή, να εξαιρέσουν από το πεδίο εφαρμογής της παρούσας οδηγίας ή να υπαγάγουν σε ειδικές διατάξεις ορισμένα οχήματα που έχουν χαρακτηρισθεί ως ιστορικού ενδιαφέροντος και τα οποία είναι  εξοπλισμένα εκ κατασκευής με ελαστικά φουσκωτά ή μη, που είχαν, ως καινούρια, βάθος αυλακώσεων τουλάχιστον 1,6^mm, με την προϋπόθεση ότι τα οχήματα που είναι εξοπλισμένα με τέτοια ελαστικά, θα χρησιμοποιούνται σε εξαιρετικές περιστάσεις και ότι κανονικά  δεν θα χρησιμοποιούνται καθόλου ή σχεδόν καθόλου στο δημόσιο οδικό δίκτυο .  Άρθρο 3 Τα κράτη μέλη, ύστερα από διαβούλευση με την Επιτροπή, θεσπίζουν και δημοσιεύουν, πριν από την 1η Ιουνίου 1991, τις νομοθετικές, κανονιστικές και διοικητικές διατάξεις που απαιτούνται για να συμμορφωθούν προς την παρούσα οδηγία πριν από την 1η  Ιανουαρίου 1992 . Τα κράτη μέλη ανακοινώνουν στην Επιτροπή το κείμενο των διατάξεων που θεσπίζουν για την εφαρμογή της παρούσας οδηγίας .  Άρθρο 4 Η παρούσα οδηγία απευθύνεται στα κράτη μέλη .   Βρυξέλλες, 18 Ιουλίου 1989 .  Για το Συμβούλιο Ο Πρόεδρος P . DUMAS   ( 1 ) EE ariu . C 279 thw 17. 10 . 1987, s . 5 . ( 2 ) EE ariu . C 47 thw 27 . 2 . 1989, s . 185 . ( 3 ) EE ariu . C 80 thw 28 . 3 . 1988, s . 22 . ( 4 ) EE ariu . C 341 thw 21 . 12 . 1984, s . 1 . ( 5 ) EE ariu . C 68 thw 24 . 3 . 1986, s . 35 . ( 6 ) EE ariu . L 42 thw 23 . 2 . 1970, s . 1 . ( 7 ) EE ariu . L 220 thw 8 . 8 . 1987, s . 44 .


title: Οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010 , για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά  (Κείμενο που παρουσιάζει ενδιαφέρον για τον ΕΟΧ )

text:
               18.6.2010

               EL

               Επίσημη Εφημερίδα της Ευρωπαϊκής Ένωσης

               L 153/1

         ΟΔΗΓΊΑ 2010/30/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 19ης Μαΐου 2010
   για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά
   (αναδιατύπωση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 194 παράγραφος 2,
   την πρόταση της Ευρωπαϊκής Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αφού ζήτησαν τη γνώμη της Επιτροπής των Περιφερειών,
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:

               (1)

               Η οδηγία 92/75/ΕΟΚ του Συμβουλίου, της 22ας Σεπτεμβρίου 1992, για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα (3), έχει τροποποιηθεί ουσιαστικά (4). Δεδομένου ότι πρέπει να επέλθουν περαιτέρω τροποποιήσεις, είναι σκόπιμη, για λόγους σαφήνειας, η αναδιατύπωση της εν λόγω οδηγίας.

               (2)

               Το πεδίο εφαρμογής της οδηγίας 92/75/ΕΟΚ περιορίζεται στις οικιακές συσκευές. Από την ανακοίνωση της Επιτροπής, της 16ης Ιουλίου 2008, σχετικά με το σχέδιο δράσης για τη βιώσιμη κατανάλωση και παραγωγή και τη βιώσιμη βιομηχανική πολιτική προκύπτει ότι η επέκταση του πεδίου εφαρμογής της οδηγίας 92/75/ΕΟΚ σε συνδεόμενα με την ενέργεια προϊόντα, η χρήση των οποίων έχει σημαντικό άμεσο ή έμμεσο αντίκτυπο στην κατανάλωση ενέργειας, θα μπορούσε να ενισχύσει τις δυνητικές συνέργειες μεταξύ υφιστάμενων νομοθετικών μέτρων, και ιδίως με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα προϊόντα που καταναλώνουν ενέργεια (5). Η παρούσα οδηγία δεν θα πρέπει να προδικάζει την εφαρμογή της οδηγίας 2009/125/ΕΚ. Μαζί με την εν λόγω οδηγία και άλλες πράξεις της Ένωσης, η παρούσα οδηγία αποτελεί μέρος ευρύτερου νομοθετικού πλαισίου και, με γνώμονα την ολιστική προσέγγιση, οδηγεί σε περαιτέρω εξοικονόμηση ενέργειας και περιβαλλοντικά οφέλη.

               (3)

               Στα συμπεράσματα της προεδρίας του Ευρωπαϊκού Συμβουλίου της 8ης και 9ης Μαρτίου 2007 υπογραμμίστηκε η ανάγκη για αύξηση της ενεργειακής απόδοσης στην Ένωση προκειμένου να επιτευχθεί ο στόχος της εξοικονόμησης κατά 20 % όσον αφορά την κατανάλωση ενέργειας στην Ένωση έως το 2020, τέθηκαν στόχοι για την ανάπτυξη ανανεώσιμων πηγών ενέργειας ανά την ΕΕ και για τη μείωση των εκπομπών αερίων του θερμοκηπίου και ζητήθηκε η πλήρης και ταχεία υλοποίηση των κύριων στοιχείων της ανακοίνωσης της Επιτροπής, της 19ης Οκτωβρίου 2006, με τίτλο «Σχέδιο δράσης για την ενεργειακή απόδοση: αξιοποίηση του δυναμικού». Στο σχέδιο δράσης υπογραμμίζονται οι τεράστιες δυνατότητες εξοικονόμησης ενέργειας στον τομέα των προϊόντων.

               (4)

               Η βελτίωση της απόδοσης των συνδεόμενων με την ενέργεια προϊόντων μέσω ενημερωμένης επιλογής του καταναλωτή είναι γενικά προς όφελος της οικονομίας της ΕΕ.

               (5)

               Η παροχή επακριβών, εύστοχων και συγκρίσιμων πληροφοριακών στοιχείων για την ενεργειακή κατανάλωση των συνδεόμενων με την ενέργεια προϊόντων θα πρέπει να επηρεάσει τις επιλογές των τελικών χρηστών υπέρ των προϊόντων που είναι λιγότερο ενεργειοβόρα ή που συνδέονται έμμεσα με την κατανάλωση λιγότερης ενέργειας ή άλλων βασικών πόρων και, κατά συνέπεια, να οδηγήσει τους κατασκευαστές να λάβουν μέτρα για τη μείωση της κατανάλωσης ενέργειας και άλλων βασικών πόρων από τα προϊόντα που παράγουν. Θα πρέπει επίσης να παροτρύνει, εμμέσως, την ορθολογική χρήση των προϊόντων αυτών με σκοπό τη συμβολή στην υλοποίηση του στόχου ενεργειακής απόδοσης 20 % της ΕΕ. Εφόσον δεν υπάρχουν αυτά τα πληροφοριακά στοιχεία, η λειτουργία των δυνάμεων της αγοράς δεν θα επιτύχει, μόνη της, την προαγωγή της ορθολογικής χρήσης της ενέργειας και άλλων βασικών πόρων όσον αφορά τα εν λόγω προϊόντα.

               (6)

               Θα πρέπει να υπενθυμισθεί ότι υπάρχει ενωσιακή και εθνική νομοθεσία που παρέχει ορισμένα δικαιώματα στους καταναλωτές σε σχέση με αγοραζόμενα προϊόντα, όπως μεταξύ άλλων αντιπαροχή ή ανταλλαγή προϊόντων.

               (7)

               Η Επιτροπή θα πρέπει να καταρτίσει κατάλογο προτεραιότητας των συνδεόμενων με την ενέργεια προϊόντων, τα οποία θα μπορούσαν να καλυφθούν από κατ’ εξουσιοδότηση πράξη δυνάμει της παρούσας οδηγίας. Ο κατάλογος αυτός θα μπορούσε να συμπεριληφθεί στο πρόγραμμα εργασίας που προβλέπει η οδηγία 2009/125/ΕΚ.

               (8)

               O ρόλος της πληροφόρησης στη λειτουργία των δυνάμεων της αγοράς είναι πρωταρχικός και, προς τούτο, επιβάλλεται να καθιερωθεί ομοιόμορφη ετικέτα για όλα τα προϊόντα του αυτού τύπου, να παρέχονται στους δυνητικούς αγοραστές τυποποιημένες συμπληρωματικές πληροφορίες σχετικά με το ενεργειακό κόστος και την κατανάλωση άλλων βασικών πόρων από αυτά τα προϊόντα, καθώς και να ληφθούν μέτρα προκειμένου οι πληροφορίες αυτές να παρέχονται και στους δυνητικούς τελικούς χρήστες οι οποίοι δεν βλέπουν το προϊόν εκτεθειμένο και συνεπώς αδυνατούν να δουν την ετικέτα. Προκειμένου να είναι αποτελεσματική και επιτυχής, η ετικέτα πρέπει να αναγνωρίζεται εύκολα από τους τελικούς χρήστες και να είναι απλή και συνοπτική. Για τον σκοπό αυτό, η υπάρχουσα μορφή της ετικέτας θα πρέπει να επιλεγεί ως η βάση για την ενημέρωση των τελικών χρηστών σχετικά με την ενεργειακή απόδοση των προϊόντων. Οι μετρήσεις όσον αφορά την κατανάλωση ενέργειας και τα υπόλοιπα δεδομένα που αφορούν τα προϊόντα θα πρέπει να διενεργούνται σύμφωνα προς εναρμονισμένα πρότυπα και μεθόδους.

               (9)

               Όπως επισημαίνεται στην αξιολόγηση επιπτώσεων της Επιτροπής, η οποία συνοδεύει την πρότασή της για την έκδοση της παρούσας οδηγίας, το σύστημα ενεργειακής επισήμανσης έχει χρησιμεύσει ως πρότυπο σε διάφορες χώρες του κόσμου.

               (10)

               Τα κράτη μέλη θα πρέπει να παρακολουθούν τακτικά τη συμμόρφωση με την παρούσα οδηγία, ιδίως όσον αφορά τις ευθύνες των προμηθευτών και των εμπόρων, και να περιλαμβάνουν τις σχετικές πληροφορίες στην ανά τετραετία έκθεση που υποχρεούνται να υποβάλλουν στην Επιτροπή δυνάμει της παρούσας οδηγίας.

               (11)

               Ο κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων (6) περιλαμβάνει γενικές διατάξεις για την εποπτεία την αγοράς σε σχέση με την εμπορία των προϊόντων. Για να επιτευχθεί ο στόχος της, η παρούσα οδηγία προβλέπει εν προκειμένω λεπτομερέστερες διατάξεις. Οι διατάξεις αυτές συνάδουν με τον κανονισμό (ΕΚ) αριθ. 765/2008.

               (12)

               Η καθιέρωση πλήρως προαιρετικού συστήματος ενδέχεται να οδηγήσει στην επισήμανση ή την παροχή ομοιόμορφων πληροφοριών για ορισμένα μόνον από τα προϊόντα, με κίνδυνο να προκληθεί ενδεχομένως σύγχυση ή ακόμα και παραπλάνηση στον τελικό χρήστη. Κατά συνέπεια, με το παρόν σύστημα θα πρέπει να εξασφαλισθεί για όλα τα σχετικά προϊόντα πληροφόρηση για την κατανάλωση ενέργειας και άλλων βασικών πόρων με επισήμανση και ομοιόμορφα πληροφοριακά δελτία όσον αφορά το προϊόν.

               (13)

               Η χρήση των συνδεόμενων με την ενέργεια προϊόντων έχει άμεσο ή έμμεσο αντίκτυπο στην κατανάλωση ποικίλων μορφών ενέργειας, με σημαντικότερες την ηλεκτρική ενέργεια και το φυσικό αέριο. Η παρούσα οδηγία θα πρέπει, επομένως, να διέπει τα συνδεόμενα με την ενέργεια προϊόντα που έχουν άμεσο ή έμμεσο αντίκτυπο στην κατανάλωση ενέργειας κάθε μορφής κατά τη χρήση.

               (14)

               Τα συνδεόμενα με την ενέργεια προϊόντα που έχουν σημαντικό άμεσο ή έμμεσο αντίκτυπο στην κατανάλωση ενέργειας ή, κατά περίπτωση, άλλων βασικών πόρων κατά τη χρήση και εφόσον υπάρχουν σοβαρά περιθώρια βελτίωσης της αποδοτικότητάς τους θα πρέπει να διέπονται από κατ’ εξουσιοδότηση πράξη, όταν η παροχή πληροφοριών μέσω επισήμανσης μπορεί να παροτρύνει τους τελικούς χρήστες να αγοράζουν αποδοτικότερα προϊόντα.

               (15)

               Για να επιτευχθούν οι στόχοι της Ένωσης όσον αφορά την κλιματική αλλαγή και την ασφάλεια του ενεργειακού εφοδιασμού και δεδομένου ότι η συνολική ενέργεια που καταναλώνουν τα προϊόντα αναμένεται να συνεχίσει πιο μακροπρόθεσμα να αυξάνεται, οι κατ’ εξουσιοδότηση πράξεις δυνάμει της παρούσας οδηγίας θα μπορούσαν επίσης κατά περίπτωση να προβάλλουν έντονα στην ετικέτα τη μεγάλη ενεργειακή κατανάλωση του προϊόντος.

               (16)

               Ορισμένα κράτη μέλη έχουν θεσπίσει πολιτική δημόσιων προμηθειών βάσει της οποίας οι αναθέτουσες αρχές υποχρεούνται να προμηθεύονται ενεργειακώς αποδοτικά προϊόντα. Ορισμένα κράτη μέλη έχουν επίσης καθιερώσει κίνητρα για ενεργειακώς αποδοτικά προϊόντα. Τα κριτήρια επιλεξιμότητας των προϊόντων για τις δημόσιες προμήθειες ή τα κίνητρα είναι δυνατόν να διαφέρουν σημαντικά μεταξύ των κρατών μελών. Η αναφορά σε κατηγορίες επιδόσεων ως επίπεδα για συγκεκριμένα προϊόντα, όπως ορίζεται στις κατ’ εξουσιοδότηση πράξεις δυνάμει της παρούσας οδηγίας, μπορεί να μειώσει τον κατακερματισμό των δημόσιων προμηθειών και των κινήτρων και να διευκολύνει την υιοθέτηση αποδοτικών προϊόντων.

               (17)

               Τα κίνητρα που μπορούν να παρέχουν τα κράτη μέλη για την προώθηση αποδοτικών προϊόντων ίσως συνιστούν κρατική ενίσχυση. Η παρούσα οδηγία δεν προδικάζει την έκβαση οιασδήποτε μελλοντικής διαδικασίας για κρατικές ενισχύσεις η οποία είναι δυνατόν να κινηθεί σύμφωνα με τα άρθρα 107 και 108 της συνθήκης για τη λειτουργία της Ευρωπαϊκής Ένωσης (ΣλΕΕ) σε σχέση με τα κίνητρα αυτά και δεν θα πρέπει να διέπει φορολογικά και δημοσιονομικά θέματα. Τα κράτη μέλη είναι ελεύθερα να αποφασίζουν τι χαρακτήρα θα έχουν τα κίνητρα αυτά.

               (18)

               Η προώθηση ενεργειακώς αποδοτικών προϊόντων μέσω επισήμανσης, δημόσιων προμηθειών ή κινήτρων δεν θα πρέπει να αποβαίνει εις βάρος των συνολικών περιβαλλοντικών τους επιδόσεων και της λειτουργίας τους.

               (19)

               Η Επιτροπή θα πρέπει να εξουσιοδοτηθεί να εκδίδει κατ’ εξουσιοδότηση πράξεις σύμφωνα με το άρθρο 290 της ΣλΕΕ, σε σχέση με την επισήμανση και τις ομοιόμορφες πληροφορίες για την κατανάλωση ενέργειας και άλλων βασικών πόρων από συνδεόμενα με την ενέργεια προϊόντα κατά τη χρήση. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες της, συμπεριλαμβανομένων των διαβουλεύσεων σε επίπεδο εμπειρογνωμόνων.

               (20)

               Η Επιτροπή θα πρέπει να υποβάλλει τακτικά προς το Ευρωπαϊκό Κοινοβούλιο και το Συμβούλιο σύνθεση, η οποία θα καλύπτει την ΕΕ και τα κράτη μέλη αυτοτελώς, των εκθέσεων που υποβάλλουν τα κράτη μέλη σχετικά με τις δραστηριότητες επιβολής της εφαρμογής και το επίπεδο συμμόρφωσης δυνάμει της παρούσας οδηγίας.

               (21)

               Η Επιτροπή θα πρέπει να έχει την ευθύνη της προσαρμογής των κατηγοριών επισήμανσης, προκειμένου να υπάρχει δυνατότητα πρόβλεψης για τη βιομηχανία και να είναι δυνατή η κατανόηση από τους καταναλωτές.

               (22)

               Σε διαφορετικό βαθμό αναλόγως του προϊόντος για το οποίο πρόκειται, η τεχνολογική εξέλιξη και η δυνατότητα πρόσθετης και σημαντικής εξοικονόμησης ενέργειας ενδέχεται να καθιστούν αναγκαία τη διαφοροποίηση προϊόντων και να δικαιολογούν επανεξέταση των κατηγοριών. Η επανεξέταση αυτή θα πρέπει να περιλαμβάνει ειδικότερα τη δυνατότητα αναβάθμισης. Η επανεξέταση θα πρέπει να διεξάγεται με τον ταχύτερο δυνατό ρυθμό όσον αφορά προϊόντα τα οποία λόγω των πολύ καινοτόμων χαρακτηριστικών τους μπορούν να συμβάλλουν πολύ στην ενεργειακή απόδοση.

               (23)

               Όταν το 2012 η Επιτροπή επανεξετάσει την πρόοδο και υποβάλει έκθεση για την εφαρμογή του σχεδίου δράσης για τη βιώσιμη κατανάλωση και παραγωγή και τη βιώσιμη βιομηχανική πολιτική, θα αναλύσει ειδικότερα κατά πόσο χρειάζεται περαιτέρω δράση για τη βελτίωση των ενεργειακών και περιβαλλοντικών επιδόσεων των προϊόντων, όπως λόγου χάριν η δυνατότητα να παρέχονται στους καταναλωτές πληροφορίες για το αποτύπωμα διοξειδίου του άνθρακα στα προϊόντα ή για τις περιβαλλοντικές επιπτώσεις των προϊόντων κατά τη διάρκεια του κύκλου ζωής τους.

               (24)

               Η υποχρέωση μεταφοράς της παρούσας οδηγίας στο εθνικό δίκαιο θα πρέπει να περιοριστεί στις διατάξεις που συνιστούν τροποποιήσεις ουσίας σε σύγκριση με την οδηγία 92/75/ΕΟΚ. Η υποχρέωση μεταφοράς στο εθνικό δίκαιο των διατάξεων που δεν τροποποιούνται απορρέει από την οδηγία 92/75/ΕΟΚ.

               (25)

               Όταν τα κράτη μέλη εφαρμόζουν τις διατάξεις της παρούσας οδηγίας, θα πρέπει να προσπαθούν να αποφεύγουν τη θέσπιση μέτρων που θα μπορούσαν να επιβάλλουν αδικαιολόγητα γραφειοκρατικές και επαχθείς υποχρεώσεις στους ενδιαφερόμενους φορείς της αγοράς, και ιδίως στις μικρομεσαίες επιχειρήσεις.

               (26)

               Η παρούσα οδηγία δεν θα πρέπει να θίγει τις υποχρεώσεις των κρατών μελών όσον αφορά τις προθεσμίες ενσωμάτωσης στο εθνικό δίκαιο και της εφαρμογής της οδηγίας 92/75/ΕΟΚ.

               (27)

               Σύμφωνα με την παράγραφο 34 της διοργανικής συμφωνίας για τη βελτίωση της νομοθεσίας (7), τα κράτη μέλη παροτρύνονται να καταρτίζουν, προς ιδία χρήση και προς όφελος της Ένωσης, τους δικούς τους πίνακες, οι οποίοι απεικονίζουν, στο μέτρο του δυνατού, την αντιστοιχία μεταξύ της παρούσας οδηγίας και των μέτρων μεταφοράς στο εθνικό δίκαιο, και να τους δημοσιοποιούν,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Πεδίο εφαρμογής
   1.   Με την παρούσα οδηγία θεσπίζεται πλαίσιο για την εναρμόνιση των εθνικών μέτρων παροχής πληροφοριών στους τελικούς χρήστες, ιδίως μέσω της επισήμανσης και της παροχής ομοιόμορφων πληροφοριών σχετικά με το προϊόν, όσον αφορά την κατανάλωση ενέργειας και κατά περίπτωση άλλων βασικών πόρων κατά τη χρήση, και συμπληρωματικών πληροφοριών για συνδεόμενα με την ενέργεια προϊόντα έτσι ώστε οι τελικοί χρήστες να μπορούν να επιλέγουν αποδοτικότερα προϊόντα.
   2.   Η παρούσα οδηγία εφαρμόζεται σε συνδεόμενα με την ενέργεια προϊόντα που έχουν σημαντικό άμεσο ή έμμεσο αντίκτυπο στην κατανάλωση ενέργειας και, κατά περίπτωση, άλλων βασικών πόρων κατά τη χρήση.
   3.   Η παρούσα οδηγία δεν εφαρμόζεται:

               α)

               σε μεταχειρισμένα προϊόντα·

               β)

               σε μέσα μεταφοράς προσώπων ή εμπορευμάτων·

               γ)

               στην ενδεικτική πινακίδα ή το ισοδύναμο σήμα που τίθεται στα προϊόντα για λόγους ασφαλείας.

         Άρθρο 2
   Ορισμοί
   Για τους σκοπούς της παρούσας οδηγίας, νοείται ως:
   α)   «συνδεόμενο με την ενέργεια προϊόν» ή «προϊόν»: κάθε προϊόν που, κατά τη χρήση του, έχει αντίκτυπο στην κατανάλωση ενέργειας και διατίθεται στην αγορά ή/και τίθεται σε λειτουργία στην Ένωση, συμπεριλαμβανομένων των εξαρτημάτων τα οποία προορίζονται να ενσωματωθούν σε συνδεόμενα με την ενέργεια προϊόντα που εμπίπτουν στην παρούσα οδηγία, τα οποία διατίθενται στην αγορά ή/και τίθενται σε λειτουργία ως μεμονωμένα εξαρτήματα για τελικούς χρήστες και των οποίων οι περιβαλλοντικές επιδόσεις μπορούν να αξιολογούνται με ανεξάρτητο τρόπο·
   β)   «δελτίο»: ο τυποποιημένος πίνακας πληροφοριών σχετικών με το προϊόν·
   γ)   «άλλοι βασικοί πόροι»: το νερό, τα χημικά προϊόντα ή όποια άλλη ουσία καταναλώνει το προϊόν κατά την κανονική του χρήση·
   δ)   «συμπληρωματικές πληροφορίες»: οι πληροφορίες σχετικά με την απόδοση και τα χαρακτηριστικά του προϊόντος οι οποίες αφορούν την κατανάλωση ενέργειας ή άλλων βασικών πόρων ή βοηθούν στην εκτίμησή της με βάση μετρήσιμα δεδομένα·
   ε)   «άμεσος αντίκτυπος»: ο αντίκτυπος προϊόντων που πραγματικά καταναλώνουν ενέργεια κατά τη χρήση·
   στ)   «έμμεσος αντίκτυπος»: ο αντίκτυπος προϊόντων που δεν καταναλώνουν ενέργεια, αλλά συμβάλλουν στη διατήρηση της ενέργειας κατά τη χρήση·
   ζ)   «έμπορος»: ο λιανοπωλητής ή οποιοδήποτε άλλο πρόσωπο πωλεί, μισθώνει, προσφέρει για μίσθωση-αγορά ή εκθέτει προϊόντα προοριζόμενα για τελικούς χρήστες·
   η)   «προμηθευτής»: ο κατασκευαστής ή ο εξουσιοδοτημένος αντιπρόσωπός του στην Ένωση, ή ο εισαγωγέας που διαθέτει ή θέτει σε λειτουργία το προϊόν στην αγορά της Ένωσης. Όταν δεν υπάρχουν οι ανωτέρω, κάθε φυσικό ή νομικό πρόσωπο που διαθέτει ή θέτει σε λειτουργία στην αγορά προϊόντα που εμπίπτουν στις διατάξεις της παρούσας οδηγίας θεωρείται προμηθευτής·
   θ)   «διάθεση στην αγορά»: κυκλοφορία, για πρώτη φορά, προϊόντος στην αγορά της Ένωσης, με στόχο τη διανομή ή τη χρήση του στην Ένωση, είτε έναντι αντιτίμου είτε δωρεάν, και ανεξάρτητα από την τεχνική πώλησης·
   ι)   «θέση σε λειτουργία»: η πρώτη χρήση προϊόντος από τον εντός της Ένωσης τελικό χρήστη προς τον σκοπό για τον οποίο προορίζεται·
   κ)   «αναρμόδια χρήση της ετικέτας»: η μη εγκεκριμένη από τις αρχές κράτους μέλους ή από τα θεσμικά όργανα της ΕΕ χρήση ετικέτας, κατά τρόπο μη προβλεπόμενο από την παρούσα οδηγία ή από τυχόν κατ’ εξουσιοδότηση πράξη.
   Άρθρο 3
   Ευθύνες των κρατών μελών
   1.   Τα κράτη μέλη εξασφαλίζουν ότι:

               α)

               οι προμηθευτές και οι έμποροι που είναι εγκατεστημένοι στο έδαφός τους εκπληρώνουν τις υποχρεώσεις που υπέχουν από τα άρθρα 5 και 6·

               β)

               όσον αφορά τα προϊόντα που εμπίπτουν στην παρούσα οδηγία, απαγορεύεται η επίθεση ετικετών, σημάτων, σύμβολων ή επιγραφών που δεν είναι σύμφωνα προς τις απαιτήσεις της παρούσας οδηγίας και των αντίστοιχων κατ’ εξουσιοδότηση πράξεων, εφόσον η τοποθέτησή τους ενδέχεται να παραπλανήσει ή να οδηγήσει σε σύγχυση τους τελικούς χρήστες όσον αφορά την κατανάλωση ενέργειας ή, κατά περίπτωση, άλλων βασικών πόρων κατά τη χρήση·

               γ)

               η καθιέρωση του συστήματος ετικετών και δελτίων σχετικά με την κατανάλωση ή τη διατήρηση ενέργειας συνδυάζεται με ενημερωτικές εκστρατείες εκπαιδευτικού και διαφημιστικού χαρακτήρα για την προώθηση της ενεργειακής απόδοσης και της υπευθυνότερης χρήσης της ενέργειας εκ μέρους των τελικών χρηστών·

               δ)

               λαμβάνονται κατάλληλα μέτρα για να παρακινηθούν οι σχετικές εθνικές ή περιφερειακές αρχές που είναι αρμόδιες για την εφαρμογή της παρούσας οδηγίας να συνεργάζονται και να ανταλλάσσουν πληροφορίες μεταξύ τους και με την Επιτροπή, με σκοπό να διευκολύνουν την εφαρμογή της παρούσας οδηγίας. Η διοικητική συνεργασία και η ανταλλαγή πληροφοριών αξιοποιούν, στον μέγιστο δυνατό βαθμό, τα ηλεκτρονικά μέσα επικοινωνίας, είναι οικονομικά συμφέρουσες και μπορούν να υποστηρίζονται από σχετικά προγράμματα της ΕΕ. Στο πλαίσιο της εν λόγω συνεργασίας διασφαλίζεται, όπου απαιτείται, η ασφάλεια και το απόρρητο της επεξεργασίας και η προστασία των ευαίσθητων πληροφοριών που διαβιβάζονται κατά τη διαδικασία. Η Επιτροπή λαμβάνει τα δέοντα μέτρα ώστε να ενθαρρύνει τη συνεργασία μεταξύ κρατών μελών και να συμβάλει σε αυτήν κατά τα αναφερόμενα στο παρόν σημείο.

         2.   Εφόσον κράτος μέλος διαπιστώνει ότι προϊόν δεν συμμορφώνεται με όλες τις σχετικές απαιτήσεις της παρούσας οδηγίας και των κατ’ εξουσιοδότηση πράξεών της για την ετικέτα και το δελτίο, ο προμηθευτής υποχρεούται να φροντίσει για τη συμμόρφωση του προϊόντος με τις εν λόγω απαιτήσεις υπό αποτελεσματικούς και αναλογικούς όρους που θέτει το κράτος μέλος.
   Εφόσον υπάρχουν επαρκή στοιχεία ότι προϊόν δεν συμμορφώνεται, το οικείο κράτος μέλος λαμβάνει τα αναγκαία προληπτικά μέτρα και τα μέτρα που προορίζονται για τη διασφάλιση της συμμόρφωσης εντός συγκεκριμένου χρονικού πλαισίου, συνεκτιμώντας την προξενούμενη βλάβη.
   Εφόσον συνεχισθεί η μη συμμόρφωση, το οικείο κράτος μέλος αποφασίζει να περιορίσει ή να απαγορεύσει τη διάθεση του εν λόγω προϊόντος στην αγορά ή/και τη θέση του σε λειτουργία ή εξασφαλίζει την απόσυρσή του από την αγορά. Σε περίπτωση απόσυρσης του προϊόντος από την αγορά ή απαγόρευσης της διάθεσής του στην αγορά, ενημερώνεται αμέσως η Επιτροπή και τα άλλα κράτη μέλη.
   3.   Τα κράτη μέλη υποβάλλουν ανά τετραετία έκθεση στην Επιτροπή που περιλαμβάνει λεπτομέρειες σχετικά με τις δραστηριότητες επιβολής και το επίπεδο συμμόρφωσης στο έδαφός τους.
   Η Επιτροπή μπορεί να προσδιορίσει τις λεπτομέρειες του κοινού περιεχομένου της εν λόγω έκθεσης με τον καθορισμό κατευθυντήριων γραμμών.
   4.   Η Επιτροπή διαβιβάζει τακτικά προς το Ευρωπαϊκό Κοινοβούλιο και το Συμβούλιο, χάριν ενημέρωσης, σύνθεση των εκθέσεων αυτών.
   Άρθρο 4
   Απαιτήσεις για ενημέρωση
   Τα κράτη μέλη εξασφαλίζουν ότι:

               α)

               οι πληροφορίες για την κατανάλωση ηλεκτρικής ενέργειας, άλλων μορφών ενέργειας και, ανάλογα με την περίπτωση, άλλων βασικών πόρων κατά τη χρήση, καθώς και οι συμπληρωματικές πληροφορίες, παρέχονται στους τελικούς χρήστες σύμφωνα με τις κατ’ εξουσιοδότηση πράξεις που εκδίδονται δυνάμει της παρούσας οδηγίας, μέσω δελτίου και ετικέτας σχετικών με τα προϊόντα τα οποία προσφέρονται προς πώληση, μίσθωση, μίσθωση-αγορά ή εκτίθενται προοριζόμενα για τελικούς χρήστες, άμεσα ή έμμεσα, με οποιοδήποτε μέσο τηλεπώλησης, συμπεριλαμβανομένου του διαδικτύου·

               β)

               οι κατά το στοιχείο α) πληροφορίες παρέχονται, όσον αφορά ενσωματωμένα ή εγκατεστημένα προϊόντα, μόνο εφόσον τούτο απαιτείται από την εφαρμοστέα κατ’ εξουσιοδότηση πράξη·

               γ)

               οιαδήποτε διαφήμιση συγκεκριμένου τύπου συνδεόμενων με την ενέργεια προϊόντων που διέπονται από κατ’ εξουσιοδότηση πράξη δυνάμει της παρούσας οδηγίας περιλαμβάνει, εφόσον παρέχονται πληροφορίες σχετικά με την ενέργεια ή με την τιμή, μνεία της ενεργειακής κατηγορίας του προϊόντος·

               δ)

               οιοδήποτε τεχνικό διαφημιστικό υλικό για συνδεόμενα με την ενέργεια προϊόντα, το οποίο περιγράφει τις ειδικές τεχνικές παραμέτρους του προϊόντος, ήτοι τα τεχνικά εγχειρίδια και τα φυλλάδια κατασκευαστών, είτε είναι έντυπα είτε διαθέσιμα στο διαδίκτυο, παρέχει στους τελικούς χρήστες τις απαραίτητες πληροφορίες όσον αφορά την κατανάλωση ενέργειας ή περιλαμβάνει μνεία της ενεργειακής κατηγορίας του προϊόντος.

         Άρθρο 5
   Ευθύνες των προμηθευτών
   Τα κράτη μέλη διασφαλίζουν ότι:

               α)

               οι προμηθευτές που διαθέτουν στην αγορά ή θέτουν σε λειτουργία προϊόντα τα οποία διέπονται από κατ’ εξουσιοδότηση πράξη παρέχουν ετικέτα και δελτίο σύμφωνα με την παρούσα οδηγία και την κατ’ εξουσιοδότηση πράξη·

               β)

               οι προμηθευτές καταρτίζουν επαρκή τεχνικό φάκελο ώστε να επιτρέπεται η εκτίμηση της ακρίβειας των πληροφοριών που περιλαμβάνονται στην ετικέτα και στο δελτίο. Ο τεχνικός φάκελος περιλαμβάνει:

                           i)

                           γενική περιγραφή του προϊόντος,

                           ii)

                           όπου χρειάζεται, αποτελέσματα των εκτελεσθέντων υπολογισμών σχεδιασμού,

                           iii)

                           εκθέσεις για τις δοκιμές, εφόσον υπάρχουν, μεταξύ των οποίων περιλαμβάνονται και εκείνες που διεξάγονται από αρμόδιους κοινοποιημένους οργανισμούς, όπως ορίζονται βάσει άλλης νομοθεσίας της Ένωσης,

                           iv)

                           όταν οι τιμές χρησιμοποιούνται για παρεμφερή μοντέλα, τις παραπομπές που επιτρέπουν τον προσδιορισμό των εν λόγω μοντέλων.

                     Για τον σκοπό αυτό, οι προμηθευτές μπορούν να χρησιμοποιούν τον φάκελο που ήδη έχει καταρτισθεί βάσει των απαιτήσεων της οικείας νομοθεσίας της Ένωσης·

               γ)

               οι προμηθευτές διατηρούν διαθέσιμο προς παρακολούθηση τον τεχνικό φάκελο για χρονικό διάστημα που λήγει πέντε έτη από την κατασκευή του τελευταίου σχετικού προϊόντος.
               Κατόπιν αιτήματος, οι προμηθευτές θέτουν στη διάθεση των αρχών παρακολούθησης της αγοράς των κρατών μελών και της Επιτροπής ηλεκτρονική έκδοση του τεχνικού φακέλου εντός 10 εργάσιμων ημερών από την παραλαβή αίτησης της αρμόδιας αρχής κράτους μέλους ή της Επιτροπής·

               δ)

               όσον αφορά τις ετικέτες και τις πληροφορίες για τα προϊόντα, οι προμηθευτές διαθέτουν δωρεάν τις απαραίτητες ετικέτες στους εμπόρους.
               Χωρίς να θίγεται η δυνατότητα των προμηθευτών να επιλέγουν το σύστημα παράδοσης των ετικετών, οι τελευταίοι παραδίδουν ταχέως τις ετικέτες κατόπιν αιτήματος των εμπόρων·

               ε)

               εκτός από τις ετικέτες, οι προμηθευτές παρέχουν δελτίο με πληροφορίες για το προϊόν·

               στ)

               οι προμηθευτές συμπεριλαμβάνουν δελτίο προϊόντος σε όλα τα φυλλάδια τα σχετικά με το προϊόν. Στην περίπτωση που ο προμηθευτής δεν παρέχει φυλλάδια προϊόντων, διαθέτει δελτία μαζί με κάθε άλλο τύπο έγγραφων πληροφοριών που παρέχει ο προμηθευτής μαζί με το προϊόν·

               η)

               οι προμηθευτές είναι υπεύθυνοι για την ακρίβεια των πληροφοριών που περιέχονται στις ετικέτες και στα δελτία που παρέχουν·

               θ)

               οι προμηθευτές θεωρείται ότι έχουν δώσει τη συγκατάθεσή τους για τη δημοσίευση των πληροφοριών που παρέχονται στην ετικέτα ή στο δελτίο.

         Άρθρο 6
   Ευθύνες των προμηθευτών
   Τα κράτη μέλη διασφαλίζουν ότι:

               α)

               οι έμποροι παρουσιάζουν σωστά, κατά τρόπο ορατό και ευανάγνωστο, τις ετικέτες και διαθέτουν το δελτίο μαζί με το φυλλάδιο του προϊόντος ή άλλο τύπο έγγραφων πληροφοριών που συνοδεύουν τα προϊόντα κατά την πώλησή τους στους τελικούς χρήστες·

               β)

               κατά την παρουσίαση προϊόντος εμπίπτοντος σε κατ’ εξουσιοδότηση πράξη, οι έμποροι τοποθετούν κατάλληλη ετικέτα στη σαφώς ορατή θέση που ορίζει η εφαρμοστέα κατ’ εξουσιοδότηση πράξη και στην αντίστοιχη γλώσσα.

         Άρθρο 7
   Τηλεπώληση και άλλες μορφές πώλησης
   Εφόσον τα προϊόντα διατίθενται προς πώληση, μίσθωση ή μίσθωση-αγορά ταχυδρομικά, μέσω καταλόγου, μέσω του διαδικτύου ή με άλλες μεθόδους που συνεπάγονται ότι ο υποψήφιος τελικός χρήστης δεν έχει τη δυνατότητα να εξετάσει το εκτεθειμένο προϊόν, οι κατ’ εξουσιοδότηση πράξεις περιέχουν διατάξεις που εξασφαλίζουν ότι παρέχονται στους υποψήφιους τελικούς χρήστες, πριν από την αγορά του προϊόντος, οι πληροφορίες που περιλαμβάνονται στην ετικέτα και στο δελτίο του προϊόντος. Οι κατ’ εξουσιοδότηση πράξεις προσδιορίζουν, κατά περίπτωση, τον τρόπο με τον οποίο η ετικέτα ή το δελτίο ή οι συγκεκριμένες πληροφορίες που περιλαμβάνονται στην ετικέτα ή στο δελτίο παρουσιάζονται ή παρέχονται στον δυνητικό τελικό χρήστη.
   Άρθρο 8
   Ελεύθερη κυκλοφορία
   1.   Τα κράτη μέλη δεν απαγορεύουν, δεν περιορίζουν ούτε παρεμποδίζουν τη διάθεση στην αγορά ούτε τη θέση σε λειτουργία, στην επικράτειά τους, προϊόντων που εμπίπτουν στην παρούσα οδηγία και την εφαρμοστέα κατ’ εξουσιοδότηση πράξη και συμμορφώνονται προς αυτά.
   2.   Τα κράτη μέλη θεωρούν ότι οι ετικέτες και τα δελτία είναι σύμφωνα προς τις διατάξεις της παρούσας οδηγίας και των κατ’ εξουσιοδότηση πράξεων, μέχρις αποδείξεως του αντιθέτου. Τα κράτη μέλη απαιτούν από τους προμηθευτές να αποδεικνύουν, κατά την έννοια του άρθρου 5, την ακρίβεια των πληροφοριών που περιέχονται στις ετικέτες και τα δελτία τους, εφόσον υπάρχουν υπόνοιες ότι οι πληροφορίες αυτές είναι ανακριβείς.
   Άρθρο 9
   Δημόσιες προμήθειες και κίνητρα
   1.   Όταν προϊόν εμπίπτει σε κατ’ εξουσιοδότηση πράξη, οι αναθέτουσες αρχές που συνάπτουν δημόσιες συμβάσεις έργων, προμηθειών ή υπηρεσιών σύμφωνα με την οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (8), οι οποίες δεν εξαιρούνται δυνάμει των άρθρων 12 έως 18 της εν λόγω οδηγίας, προσπαθούν να προμηθεύονται μόνον προϊόντα τα οποία, σε συμμόρφωση με τα σχετικά κριτήρια, έχουν τα υψηλότερα επίπεδα επιδόσεων και ανήκουν στην υψηλότερη ενεργειακή κατηγορία. Τα κράτη μέλη μπορούν επίσης να απαιτούν από τις αναθέτουσες αρχές να προμηθεύονται μόνον προϊόντα που πληρούν τα κριτήρια αυτά. Τα κράτη μέλη μπορούν να θέτουν ως προϋποθέσεις για την εφαρμογή των εν λόγω κριτηρίων την απόδοση σε σχέση με το κόστος, την οικονομική σκοπιμότητα και τεχνική καταλληλότητα καθώς και τον επαρκή ανταγωνισμό.
   2.   Η παράγραφος 1 ισχύει για συμβάσεις η αξία των οποίων είναι ίση ή μεγαλύτερη σε σχέση με τα κατώτατα όρια που προβλέπει το άρθρο 7 της οδηγίας 2004/18/ΕΚ.
   3.   Εφόσον τα κράτη μέλη παρέχουν τυχόν κίνητρα για προϊόν που εμπίπτει σε κατ’ εξουσιοδότηση πράξη, θέτουν ως στόχο τα υψηλότερα επίπεδα επιδόσεων και μεταξύ άλλων την υψηλότερη ενεργειακή κατηγορία που καθορίζει η εφαρμοστέα κατ’ εξουσιοδότηση πράξη. Τα φορολογικά και δημοσιονομικά μέτρα δεν συνιστούν κίνητρα για τους σκοπούς της παρούσας οδηγίας.
   4.   Εφόσον τα κράτη μέλη παρέχουν κίνητρα για προϊόντα τόσο για τους τελικούς χρήστες που χρησιμοποιούν προϊόντα υψηλής αποδοτικότητας όσο και για τη βιομηχανία που προωθεί και παράγει τα προϊόντα αυτά, εκφράζουν τα επίπεδα επιδόσεων ως κατηγορίες, όπως αυτές ορίζονται στην εφαρμοστέα κατ’ εξουσιοδότηση πράξη, πλην της περιπτώσεως κατά την οποία επιβάλλουν υψηλότερα επίπεδα επιδόσεων από το κατώτατο όριο της κατ’ εξουσιοδότηση πράξης για την υψηλότερη ενεργειακή κατηγορία. Τα κράτη μέλη δύνανται να επιβάλλουν υψηλότερα επίπεδα επιδόσεων από το κατώτατο όριο για την υψηλότερη ενεργειακή κατηγορία της κατ’ εξουσιοδότηση πράξης.
   Άρθρο 10
   Κατ’ εξουσιοδότηση πράξεις
   1.   Η Επιτροπή θεσπίζει λεπτομερείς διατάξεις σχετικά με την ετικέτα και το δελτίο μέσω κατ’ εξουσιοδότηση πράξεων σύμφωνα με τα άρθρα 11, 12 και 13, σχετικά με κάθε είδος προϊόντος σύμφωνα με το παρόν άρθρο.
   Όταν ένα προϊόν πληροί τα κριτήρια που παρατίθενται στην παράγραφο 2, εμπίπτει σε κατ’ εξουσιοδότηση πράξη σύμφωνα με την παράγραφο 4.
   Οι διατάξεις των κατ’ εξουσιοδότηση πράξεων που αφορούν τις πληροφορίες οι οποίες περιέχονται στην ετικέτα και στο δελτίο σχετικά με την κατανάλωση ενέργειας και άλλων βασικών πόρων κατά τη χρήση, παρέχουν στους τελικούς χρήστες τη δυνατότητα να αποφασίζουν για τις αγορές τους μετά λόγου γνώσεως και στις αρχές παρακολούθησης της αγοράς τη δυνατότητα να επαληθεύουν εάν τα προϊόντα συμμορφώνονται με τις παρεχόμενες πληροφορίες.
   Εφόσον κατ’ εξουσιοδότηση πράξη περιέχει διατάξεις σχετικά τόσο με την ενεργειακή απόδοση προϊόντος όσο και με την κατανάλωση βασικών πόρων από αυτό, ο σχεδιασμός και το περιεχόμενο της ετικέτας τονίζουν την ενεργειακή απόδοση του προϊόντος.
   2.   Τα κριτήρια που αναφέρονται στην παράγραφο 1 είναι τα ακόλουθα:

               α)

               σύμφωνα με τα πλέον πρόσφατα διαθέσιμα στοιχεία και λαμβανομένων υπόψη των ποσοτήτων που διατίθενται στην αγορά της Ένωσης, τα προϊόντα παρουσιάζουν σημαντικό δυναμικό εξοικονόμησης ενέργειας και, κατά περίπτωση, άλλων βασικών πόρων·

               β)

               προϊόντα με ισοδύναμα λειτουργικά χαρακτηριστικά που διατίθενται στην αγορά παρουσιάζουν μεγάλες διαφορές ως προς τα σχετικά επίπεδα επιδόσεων·

               γ)

               η Επιτροπή λαμβάνει υπόψη τις σχετικές νομοθετικές πράξεις της Ένωσης και τις σχετικές πράξεις αυτορρύθμισης, όπως είναι οι προαιρετικές συμφωνίες, με τις οποίες αναμένεται ότι οι πολιτικοί στόχοι θα επιτευχθούν ταχύτερα ή με χαμηλότερο κόστος σε σύγκριση με τις υποχρεωτικές απαιτήσεις.

         3.   Κατά την κατάρτιση σχεδίου κατ’ εξουσιοδότηση πράξης, η Επιτροπή:

               α)

               λαμβάνει υπόψη τις περιβαλλοντικές παραμέτρους του παραρτήματος Ι μέρος 1 της οδηγίας 2009/125/ΕΚ οι οποίες έχουν χαρακτηρισθεί σημαντικές στο σχετικό εκτελεστικό μέτρο που έχει θεσπιστεί βάσει της οδηγίας 2009/125/ΕΚ και αφορούν τον τελικό χρήστη κατά τη χρήση·

               β)

               εκτιμά τις επιπτώσεις της πράξης στο περιβάλλον, τους τελικούς χρήστες και τους κατασκευαστές, συμπεριλαμβανομένων των μικρομεσαίων επιχειρήσεων (ΜΜΕ), από άποψη ανταγωνιστικότητας – και στις αγορές εκτός Ένωσης –, καινοτομίας, πρόσβασης στην αγορά και κόστους και οφέλους·

               γ)

               προβαίνει στις δέουσες διαβουλεύσεις με τους ενδιαφερόμενους·

               δ)

               ορίζει ημερομηνία(-ες) εφαρμογής, τυχόν σταδιακά ή μεταβατικά μέτρα ή χρονικά διαστήματα, λαμβάνοντας ιδίως υπόψη τις ενδεχόμενες επιπτώσεις για τις ΜΜΕ ή για συγκεκριμένες ομάδες προϊόντων που κατασκευάζονται κατά κύριο λόγο από ΜΜΕ.

         4.   Στις κατ’ εξουσιοδότηση πράξεις διευκρινίζονται ιδίως:

               α)

               ο ακριβής ορισμός του τύπου προϊόντων που πρόκειται να καλυφθεί·

               β)

               τα πρότυπα και οι μέθοδοι μέτρησης που χρησιμοποιούνται για τη λήψη των πληροφοριών κατά το άρθρο 1 παράγραφος 1·

               γ)

               οι λεπτομέρειες για τον τεχνικό φάκελο που απαιτείται δυνάμει του άρθρου 5·

               δ)

               το σχέδιο και το περιεχόμενο της ετικέτας που αναφέρεται στο άρθρο 4, τα οποία παρουσιάζουν όσο το δυνατόν πιο ομοιόμορφα χαρακτηριστικά στον σχεδιασμό τους για τις διάφορες κατηγορίες προϊόντων και σε όλες τις περιπτώσεις είναι σαφώς ορατά και ευανάγνωστα. Το σχήμα της ετικέτας επιλέγει ως βάση την ταξινόμηση που χρησιμοποιεί τα στοιχεία Α έως G· οι βαθμίδες της ταξινόμησης αντιστοιχούν σε σημαντική εξοικονόμηση ενέργειας και δαπανών από την άποψη του τελικού καταναλωτή.
               Εφόσον το απαιτεί η τεχνολογική πρόοδος, στην ταξινόμηση μπορούν να προστεθούν τρεις επιπλέον κατηγορίες. Οι πρόσθετες αυτές κατηγορίες θα είναι Α+, Α++ και Α+++ για την αποδοτικότερη κατηγορία. Κατ’ αρχήν, ο συνολικός αριθμός κατηγοριών θα περιοριστεί σε επτά, εκτός εάν εξακολουθούν να περιλαμβάνονται προϊόντα σε περαιτέρω κατηγορίες.
               Η χρωματική κλίμακα αποτελείται από επτά το πολύ διαφορετικά χρώματα, από το βαθύ πράσινο έως το κόκκινο. Μόνον ο κωδικός χρώματος της υψηλότερης κατηγορίας είναι πάντοτε βαθυπράσινος. Εάν υπάρχουν περισσότερες από επτά κατηγορίες, μόνον το κόκκινο μπορεί να επαναληφθεί δύο φορές.
               Η ταξινόμηση επανεξετάζεται ιδίως όταν σημαντική αναλογία των προϊόντων στη διεθνή αγορά φθάνει τις δύο υψηλότερες ενεργειακές κατηγορίες και όταν με μεγαλύτερη διαφοροποίηση προϊόντων μπορεί να επιτευχθεί πρόσθετη εξοικονόμηση.
               Τα λεπτομερή κριτήρια για ενδεχόμενη επαναταξινόμηση προϊόντων καθορίζονται, ενδεχομένως, ανάλογα με την κάθε περίπτωση στα πλαίσια της σχετικής κατ’ εξουσιοδότηση πράξης·

               ε)

               το σημείο του εκτιθέμενου προϊόντος στο οποίο πρέπει να τοποθετείται η ετικέτα και ο τρόπος με τον οποίο διατίθενται η ετικέτα ή/και οι πληροφορίες σε περίπτωση προσφορών προς πώληση που εμπίπτουν στο άρθρο 7. Εφόσον κρίνεται αναγκαίο, οι κατ’ εξουσιοδότηση πράξεις μπορούν επίσης να προβλέπουν την ανάρτηση της ετικέτας στο προϊόν, την εκτύπωσή της στη συσκευασία ή τις λεπτομέρειες των απαιτήσεων επισήμανσης για τυπωμένους καταλόγους, τηλεπώληση και πωλήσεις μέσω του διαδικτύου·

               στ)

               το περιεχόμενο και, εφόσον απαιτείται, το σχήμα και άλλες λεπτομέρειες σχετικά με το δελτίο ή περαιτέρω πληροφορίες που ορίζονται στα άρθρα 4 και 5 στοιχείο γ). Οι πληροφορίες που περιέχονται στην ετικέτα περιλαμβάνονται επίσης στο δελτίο·

               ζ)

               το συγκεκριμένο περιεχόμενο της ετικέτας για τις διαφημίσεις, συμπεριλαμβανομένης, κατά περίπτωση, της ενεργειακής κατηγορίας και άλλων συναφών επιπέδων επιδόσεων του δεδομένου προϊόντος, ευανάγνωστα και ευδιάκριτα·

               η)

               τη διάρκεια ισχύος της κατηγορίας της ετικέτας, εφόσον απαιτείται, κατά τα προβλεπόμενα στο στοιχείο δ)·

               θ)

               το επίπεδο ακριβείας των αναγραφόμενων στην ετικέτα και στα δελτία στοιχείων·

               ι)

               την ημερομηνία αξιολόγησης και πιθανής αναθεώρησης της κατ’ εξουσιοδότηση πράξης, λαμβανομένης υπόψη της ταχύτητας της τεχνολογικής προόδου.

         Άρθρο 11
   Άσκηση της εξουσιοδότησης
   1.   Οι εξουσίες για την έκδοση των κατ’ εξουσιοδότηση πράξεων που αναφέρονται στο άρθρο 10 ανατίθενται στην Επιτροπή για περίοδο 5 ετών αρχής γενομένης στις 19 Ιουνίου 2010. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο 6 μήνες πριν από τη λήξη της περιόδου των 5 ετών. Η ανάθεση των εξουσιών παρατείνεται αυτομάτως για περιόδους της αυτής διάρκειας, εκτός αν το Ευρωπαϊκό Κοινοβούλιο ή το Συμβούλιο ανακαλέσουν την εξουσιοδότηση σύμφωνα με το άρθρο 12.
   2.   Η Επιτροπή, μόλις εκδώσει κατ’ εξουσιοδότηση πράξη, την κοινοποιεί συγχρόνως στο Ευρωπαϊκό Κοινοβούλιο και στο Συμβούλιο.
   3.   Η εξουσία έκδοσης κατ’ εξουσιοδότηση πράξεων που ανατίθεται στην Επιτροπή υπόκειται στις προϋποθέσεις των άρθρων 12 και 13.
   Άρθρο 12
   Ανάκληση της εξουσιοδότησης
   1.   Η ανάθεση των εξουσιών κατά το άρθρο 10 μπορεί να ανακληθεί από το Ευρωπαϊκό Κοινοβούλιο ή το Συμβούλιο.
   2.   Το θεσμικό όργανο που κίνησε εσωτερική διαδικασία για να αποφασίσει εάν πρόκειται να ανακαλέσει την ανάθεση των εξουσιών καταβάλλει προσπάθειες να ενημερώνει το άλλο θεσμικό όργανο και την Επιτροπή, εντός εύλογης προθεσμίας πριν από τη λήψη της τελικής απόφασης, αναφέροντας την εξουσιοδότηση που ενδέχεται να αποτελέσει αντικείμενο ανάκλησης καθώς και τους τυχόν λόγους της ανάκλησης.
   3.   Η απόφαση ανάκλησης περατώνει την ανάθεση εξουσιών που προσδιορίζεται στην παρούσα απόφαση. Παράγει αποτελέσματα αμέσως ή σε μεταγενέστερη ημερομηνία την οποία διευκρινίζει. Δεν επηρεάζει την εγκυρότητα των κατ’ εξουσιοδότηση πράξεων που ήδη ισχύουν. Δημοσιεύεται στην Επίσημη Εφημερίδα της Ευρωπαϊκής Ένωσης.
   Άρθρο 13
   Διατύπωση αντιρρήσεων έναντι των κατ’ εξουσιοδότηση πράξεων
   1.   Το Ευρωπαϊκό Κοινοβούλιο και το Συμβούλιο δύνανται να διατυπώσουν αντιρρήσεις κατά της κατ’ εξουσιοδότηση πράξης εντός δύο μηνών από την ημερομηνία κοινοποίησης.
   Με πρωτοβουλία του Ευρωπαϊκού Κοινοβουλίου ή του Συμβουλίου, η εν λόγω προθεσμία παρατείνεται επί δίμηνο.
   2.   Εάν, κατά τη λήξη της συγκεκριμένης προθεσμίας, ούτε το Ευρωπαϊκό Κοινοβούλιο ούτε το Συμβούλιο έχει διατυπώσει αντιρρήσεις κατά κατ’ εξουσιοδότηση πράξης, η κατ’ εξουσιοδότηση πράξη δημοσιεύεται στην Επίσημη Εφημερίδα της Ευρωπαϊκής Ένωσης και τίθεται σε ισχύ την ημερομηνία που προβλέπεται σε αυτήν.
   Η κατ’ εξουσιοδότηση πράξη μπορεί να δημοσιεύεται στην Επίσημη Εφημερίδα της Ευρωπαϊκής Ένωσης και τίθεται σε ισχύ πριν από τη λήξη της εν λόγω προθεσμίας, εάν το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν προτίθενται να διατυπώσουν αντιρρήσεις.
   3.   Εάν το Ευρωπαϊκό Κοινοβούλιο και το Συμβούλιο διατυπώσουν αντιρρήσεις κατά της κατ’ εξουσιοδότηση πράξης, η κατ’ εξουσιοδότηση πράξη δεν τίθεται σε ισχύ. Το θεσμικό όργανο που διατυπώνει αντιρρήσεις εκθέτει τους λόγους για τη διατύπωση αντιρρήσεων κατά της κατ’ εξουσιοδότηση πράξης.
   Άρθρο 14
   Αξιολόγηση
   Μέχρι τις 31 Δεκεμβρίου 2014, το αργότερο, η Επιτροπή επανεξετάζει την αποτελεσματικότητα της παρούσας οδηγίας και των κατ’ εξουσιοδότηση πράξεων και υποβάλλει έκθεση στο Ευρωπαϊκό Κοινοβούλιο και το Συμβούλιο.
   Με την ευκαιρία αυτή, η Επιτροπή αξιολογεί επίσης:

               α)

               τη συμβολή του στοιχείου γ) του άρθρου 4 στους σκοπούς της παρούσας οδηγίας·

               β)

               την αποτελεσματικότητα του άρθρου 9 παράγραφος 1·

               γ)

               με γνώμονα την τεχνική εξέλιξη και την κατανόηση της διάταξης της ετικέτας από τους καταναλωτές, την ανάγκη τροποποίησης του άρθρου 10 παράγραφος 4 στοιχείο δ).

         Άρθρο 15
   Κυρώσεις
   Τα κράτη μέλη καθορίζουν τους κανόνες για τις κυρώσεις που επιβάλλονται σε περίπτωση παράβασης των εθνικών διατάξεων, οι οποίες θεσπίζονται κατ’ εφαρμογή της παρούσας οδηγίας και των κατ’ εξουσιοδότηση πράξεων, συμπεριλαμβανομένων των σχετικών με την αναρμόδια χρήση της ετικέτας, και λαμβάνουν όλα τα αναγκαία μέτρα για να εξασφαλίζουν την εφαρμογή τους. Οι επιβαλλόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις διατάξεις αυτές στην Επιτροπή μέχρι τις 20 Ιουνίου 2011 και κοινοποιούν αμελλητί στην Επιτροπή κάθε μεταγενέστερη τροποποίηση των διατάξεων αυτών.
   Άρθρο 16
   Μεταφορά στο εθνικό δίκαιο
   1.   Τα κράτη μέλη θέτουν σε ισχύ, το αργότερο στις 20 Ιουνίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από τις 20 Ιουλίου 2011.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι εν λόγω διατάξεις περιλαμβάνουν επίσης σχετική δήλωση που διευκρινίζει ότι οι αναφορές στην οδηγία 92/75/ΕΟΚ, οι οποίες περιέχονται στις ισχύουσες νομοθετικές, κανονιστικές και διοικητικές διατάξεις, θεωρούνται αναφορές στην παρούσα οδηγία. Ο τρόπος της αναφοράς και η διατύπωση της δήλωσης αποφασίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 17
   Κατάργηση
   Η οδηγία 92/75/ΕΟΚ, όπως τροποποιήθηκε με τον κανονισμό που μνημονεύεται στο παράρτημα Ι μέρος Α, καταργείται από τις 21 Ιουλίου 2011, υπό την επιφύλαξη των υποχρεώσεων των κρατών μελών όσον αφορά τις προθεσμίες μεταφοράς στο εθνικό δίκαιο και εφαρμογής της οδηγίας που επισημαίνεται στο παράρτημα Ι μέρος B.
   Οι αναφορές στην οδηγία 92/75/ΕΟΚ θεωρούνται αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος II.
   Άρθρο 18
   Έναρξη ισχύος
   Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Τα στοιχεία δ), ζ) και η) του άρθρου 5 εφαρμόζονται από τις 31 Ιουλίου 2011.
   Άρθρο 19
   Αποδέκτες
   Η παρούσα οδηγία απευθύνεται στα κράτη μέλη.

      Στρασβούργο, 19 Μαΐου 2010.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         D. LÓPEZ GARRIDO

      (1)  ΕΕ C 228 της 22.9.2009, σ. 90.

      (2)  Θέση του Ευρωπαϊκού Κοινοβουλίου της 5ης Μαΐου 2009 (δεν έχει δημοσιευθεί ακόμη στην Επίσημη Εφημερίδα), θέση του Συμβουλίου σε πρώτη ανάγνωση της 14ης Απριλίου 2010 (δεν έχει δημοσιευθεί ακόμη στην Επίσημη Εφημερίδα), θέση του Ευρωπαϊκού Κοινοβουλίου της 18ης Μαΐου 2010 (δεν έχει δημοσιευθεί ακόμη στην Επίσημη Εφημερίδα).

      (3)  ΕΕ L 297 της 13.10.1992, σ. 16.

      (4)  Βλέπε παράρτημα Ι, μέρος Α.

      (5)  ΕΕ L 285 της 31.10.2009, σ. 10.

      (6)  ΕΕ L 218 της 13.8.2008, σ. 30.

      (7)  ΕΕ C 321 της 31.12.2003, σ. 1.

      (8)  ΕΕ L 134 της 30.4.2004, σ. 114.

      ΠΑΡΑΡΤΗΜΑ I
      ΜΕΡΟΣ Α

         Καταργούμενη οδηγία και η τροποποίησή της

         (κατά το άρθρο 17)

                  Οδηγία 92/75/ΕΟΚ του Συμβουλίου
                  (ΕΕ L 297 της 13.10.1992, σ. 16)

                  Κανονισμός (ΕΚ) αριθ. 1882/2003
                  (ΕΕ L 284 της 31.10.2003, σ. 1)

                  Μόνον το σημείο 32 του παραρτήματος ΙΙΙ

            ΜΕΡΟΣ B

         Κατάλογος προθεσμιών ενσωμάτωσης στο εθνικό δίκαιο

         (κατά το άρθρο 16)

                  Οδηγία

                  Προθεσμία για τη μεταφορά

                  92/75/ΕΟΚ

                  1 Ιανουαρίου 1994

      ΠΑΡΑΡΤΗΜΑ ΙΙ

         Πίνακας αντιστοιχίας

                  Οδηγία 92/75/ΕΟΚ

                  Παρούσα οδηγία

                  Άρθρο 1 παράγραφος 1 εισαγωγική φράση, πρώτη πρόταση

                  Άρθρο 1 παράγραφος 1

                  Άρθρο 1 παράγραφος 1 εισαγωγική φράση, δεύτερη πρόταση

                  Άρθρο 1 παράγραφος 2

                  Άρθρο 1 παράγραφος 1 πρώτη έως έβδομη περίπτωση

                  —

                  Άρθρο 1 παράγραφος 2

                  —

                  —

                  Άρθρο 1 παράγραφος 3 στοιχεία α) και β)

                  Άρθρο 1 παράγραφος 3

                  Άρθρο 1 παράγραφος 3 στοιχείο γ)

                  —

                  Άρθρο 2 στοιχεία α) και β)

                  Άρθρο 1 παράγραφος 4 πρώτη και δεύτερη περίπτωση

                  Άρθρο 2 στοιχεία ζ) και η)

                  Άρθρο 1 παράγραφος 4 τρίτη περίπτωση

                  —

                  Άρθρο 1 παράγραφος 4 τέταρτη περίπτωση

                  Άρθρο 2 στοιχείο γ)

                  Άρθρο 1 παράγραφος 4 πέμπτη περίπτωση

                  Άρθρο 2 στοιχείο δ)

                  —

                  Άρθρο 2 στοιχεία ε), στ), θ), ι) και κ)

                  Άρθρο 1 παράγραφος 5

                  —

                  Άρθρο 2 παράγραφος 1

                  Άρθρο 4 στοιχείο α)

                  —

                  Άρθρο 4 στοιχεία β), γ) και δ)

                  Άρθρο 2 παράγραφος 2

                  —

                  Άρθρο 2 παράγραφος 3

                  Άρθρο 5 στοιχείο β)

                  Άρθρο 2 παράγραφος 4

                  Άρθρο 5 στοιχεία β) και γ)

                  Άρθρο 3 παράγραφος 1

                  Άρθρο 5 στοιχείο α)

                  Άρθρο 3 παράγραφος 2

                  Άρθρο 5 στοιχεία ε) και στ)

                  Άρθρο 3 παράγραφος 3

                  Άρθρο 5 στοιχείο ζ)

                  Άρθρο 3 παράγραφος 4

                  Άρθρο 5 στοιχείο η)

                  —

                  Άρθρο 6 στοιχείο α)

                  Άρθρο 4 στοιχείο α)

                  Άρθρο 6 στοιχείο β)

                  Άρθρο 4 στοιχείο β)

                  Άρθρο 5 στοιχείο δ)

                  Άρθρο 5

                  Άρθρο 7

                  Άρθρο 6

                  —

                  Άρθρο 7 στοιχείο α)

                  Άρθρο 3 παράγραφος 1 στοιχείο α)

                  Άρθρο 7 στοιχείο β)

                  Άρθρο 3 παράγραφος 1 στοιχείο β)

                  Άρθρο 7 στοιχείο γ)

                  Άρθρο 3 παράγραφος 1 στοιχείο γ)

                  —

                  Άρθρο 3 παράγραφος 1 στοιχείο δ)

                  —

                  Άρθρο 3 παράγραφοι 2, 3 και 4

                  Άρθρο 8 παράγραφος 1

                  Άρθρο 8 παράγραφος 1

                  Άρθρο 8 παράγραφος 2

                  Άρθρο 8 παράγραφος 2

                  Άρθρο 9

                  —

                  —

                  Άρθρο 9

                  Άρθρο 10

                  —

                  —

                  Άρθρο 10 παράγραφοι 1, 2 και 3

                  Άρθρο 11

                  —

                  Άρθρο 12 στοιχείο α)

                  Άρθρο 10 παράγραφος 4 στοιχείο α)

                  Άρθρο 12 στοιχείο β)

                  Άρθρο 10 παράγραφος 4 στοιχείο β)

                  Άρθρο 12 στοιχείο γ)

                  Άρθρο 10 παράγραφος 4 στοιχείο γ)

                  Άρθρο 12 στοιχείο δ)

                  Άρθρο 10 παράγραφος 4 στοιχείο δ)

                  Άρθρο 12 στοιχείο ε)

                  Άρθρο 10 παράγραφος 4 στοιχείο ε)

                  Άρθρο 12 στοιχείο στ)

                  Άρθρο 10 παράγραφος 4 στοιχείο στ)

                  Άρθρο 12 στοιχείο ζ)

                  —

                  —

                  Άρθρο 10 παράγραφος 4 στοιχεία ζ), η), θ) και ι)

                  —

                  Άρθρα 11, 12, 13, 14 και 15

                  Άρθρο 13

                  Άρθρο 17

                  Άρθρο 14

                  Άρθρο 16

                  —

                  Άρθρο 18

                  Άρθρο 15

                  Άρθρο 19

                  —

                  Παράρτημα I

                  —

                  Παράρτημα II


Avis juridique important

|

31983L0646

Οδηγία 83/646/ΕΟΚ του Συμβουλίου της 13ης Δεκεμβρίου 1983 για την τροποποίηση των οδηγιών 64/432/ΕΟΚ και 72/461/ΕΟΚ όσον αφορά ορισμένα μέτρα σχετικά με τον αφθώδη πυρετό και τη φυσαλιδώδη νόσο των χοίρων

Επίσημη Εφημερίδα αριθ. L 360 της 23/12/1983 σ. 0044 - 0044 Φινλανδική ειδική έκδοση: Κεφάλαιο 3 τόμος 17 σ. 0026  Σουηδική ειδική έκδοση: Κεφάλαιο 3 τόμος 17 σ. 0026

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 13ης Δεκεμβρίου 1983  για την τροποποίηση των οδηγιών 64/432/ΕΟΚ και 72/461/ΕΟΚ όσον αφορά ορισμένα μέτρα σχετικά με τον αφθώδη πυρετό και τη φυσαλιδώδη νόσο των χοίρων  (83/646/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι η οδηγία 64/432/ΕΟΚ (2), όπως τροποποιήθηκε τελευταία από την οδηγία 82/893/ΕΟΚ (3), προβλέπει τις υγειονομικές προϋποθέσεις στις οποίες πρέπει να ανταποκρίνονται τα ζώντα βοοειδή και οι χοίροι που προορίζονται για τις ενδοκοινοτικές συναλλαγές·  ότι η οδηγία 72/461/ΕΟΚ (4), όπως τροποποιήθηκε τελευταία από την οδηγία 82/893/ΕΟΚ, προβλέπει τις προϋποθέσεις υγειονομικού ελέγχου στις οποίες πρέπει να ανταποκρίνονται τα ζώα από τα οποία προέρχονται τα κρέατα που προορίζονται για τις ενδοκοινοτικές συναλλαγές·  ότι, μέχρι να θεσπιστεί ένα οριστικό κοινοτικό σύστημα ελέγχου του αφθώδους πυρετού και με την επιφύλαξη της τελικής λύσης που πρόκειται να αποφασισθεί, πρέπει να διατηρηθούν για συμπληρωματική χρονική περίοδο τα κοινοτικά μέτρα που προβλέπονται στα άρθρρα 4α και 4β της οδηγίας 64/432/ΕΟΚ, καθώς και τα μέτρα που προβλέπονται στο άρθρο 13 της οδηγίας 72/461/ΕΟΚ, ως συντηρητικά μέτρα, προκειμένου να διατηρηθούν τα παραδοσιακά εμπορικά ρεύματα,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η οδηγία 64/432/ΕΟΚ τροποποιείται ως εξής:  1. στο άρθρο 4α πρώτο εδάφιο, η ημερομηνία «31 Δεκεμβρίου 1983 » αντικαθίσταται από την ημερομηνία «30 Ιουνίου 1984»·  2. στο άρθρο 4β πρώτο και δεύτερο εδάφιο, η ημερομηνία «31 Δεκεμβρίου 1983» αντικαθίσταται από την ημερομηνία «30 Ιουνίου 1984».  Άρθρο 2  Στο άρθρο 13 της οδηγίας 72/461/ΕΟΚ, η ημερομηνία «31 Δεκεμβρίου 1983» αντικαθίσταται από την ημερομηνία «30 Ιουνίου 1984».  Άρθρο 3  Τα κράτη μέλη θέτουν σε ισχύ τις απαραίτητες νομοθετικές, κανονιστικές ή διοικητικές διατάξεις για να συμμορφωθούν με την παρούσα οδηγία, το αργότερο την 1η Ιανουαρίου 1984.  Άρθρο 4  Η παρούσα οδηγία απευθύνεται στα κράτη μέλη.  Βρυξέλλες, 13 Δεκεμβρίου 1983.  Για το Συμβούλιο  Ο Πρόεδρος  Κ. ΣΗΜΙΤΗΣ  (1) ΕΕ αριθ. C 13 της 17. 1. 1983, σ. 211.  (2) ΕΕ αριθ. 121 της 29. 7. 1964, σ. 1977/64.  (3) Ε αριθ. L 378 της 31. 12. 1982, σ. 57.  (4) ΕΕ αριθ. L 302 της 31. 12. 1972, σ. 24.


Avis juridique important

|

31985L0346

Οδηγία 85/346/ΕΟΚ του Συμβουλίου της 8ης Ιουλίου 1985 που τροποποιεί την οδηγία 83/181/ΕΟΚ για τον καθορισμό του πεδίου εφαρμογής του άρθρου 14 παράγραφος 1 στοιχείο δ) της οδηγίας 77/388/ΕΟΚ για την απαλλαγή από το φόρο προστιθέμενης αξίας ορισμένων οριστικών εισαγωγών αγαθών

Επίσημη Εφημερίδα αριθ. L 183 της 16/07/1985 σ. 0021 - 0021 Φινλανδική ειδική έκδοση: Κεφάλαιο 9 τόμος 1 σ. 0123  Ισπανική ειδική έκδοση: Κεφάλαιο 09 τόμος 2 σ. 0003  Σουηδική ειδική έκδοση: Κεφάλαιο 9 τόμος 1 σ. 0123  Πορτογαλική ειδική έκδοση : Κεφάλαιο 09 τόμος 2 σ. 0003

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 8ης Ιουλίου 1985  που τροποποιεί την οδηγία 83/181/ΕΟΚ για τον καθορισμό του πεδίου εφαρμογής του άρθρου 14 παράγραφος 1 στοιχείο δ) της οδηγίας 77/388/ΕΟΚ για την απαλλαγή από το φόρο προστιθέμενης αξίας ορισμένων οριστικών εισαγωγών αγαθών  (85/346/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 99 και 100,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η οδηγία 83/181/ΕΟΚ (4) καθόρισε την ελάχιστη ποσότητα καυσίμων που περιέχεται στη δεξαμενή καυσίμων των αυτοκινήτων οχημάτων δημοσίας χρήσεως η οποία απαλλάσσεται από το φόρο προστιθέμενης αξίας κατά την εισαγωγή·  ότι, για να διευκολύνεται η διέλευση των εσωτερικών συνόρων της Κοινότητας, πρέπει σε ένα πρώτο στάδιο να αυξηθεί η εν λόγω ποσότητα για τα οχήματα που πραγματοποιούν διαδρομές μεταξή κρατών μελών και τα οποία είναι κατάλληλα και προορίζονται για τις μεταφορές προσώπων· ότι, σ' ένα δεύτερο στάδιο, το Συμβούλιο πρέπει να αποφασίσει, μετά από πρόταση της Επιτροπής, για την αύξηση της εν λόγω ποσότητας που θα εφαρμόζεται στα οχήματα που πραγματοποιούν διαδρομές μεταξύ κρατών μελών και τα οποία είναι κατάλληλα και προορίζονται για τις μεταφορές εμπορευμάτων,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η οδηγία 83/181/ΕΟΚ τροποποιείται ως εξής:  1. Το άρθρο 83 αντικαθίσταται από το ακόλουθο κείμενο:  «Άρθρο 83  Όσον αφορά τα καύσιμα που περιέχονται στις κανονικές δεξαμενές των αυτοκινήτων οχημάτων δημοσίας χρήσεως, τα κράτη μέλη μπορούν να περιορίσουν την εφαρμογή της απαλλαγής:  α) όταν το όχημα προέρχεται από τρίτη χώρα, σε 200 200 λίτρα ανά όχημα και ανά ταξίδι·  β) όταν το όχημα προέρχεται από άλλο κράτος μέλος:  - σε 200 λίτρα ανά όχημα και ανά ταξίδι, στην περίπτωση των οχημάτων που είναι κατάλληλα και προορίζονται για τις μεταφορές, με ή χωρίς κόμιστρο, εμπορευμάτων,  - σε 600 λίτρα ανά όχημα και ανά ταξίδι, στην περίπτωση των οχημάτων που είναι κατάλληλα και προορίζονται για τις μεταφορές, με ή χωρίς κόμιστρο, περισσοτέρων των εννέα προσώπων στα οποία περιλαμβάνεται και ο οδηγός.  Πριν από την 1η Ιουλίου 1986, το Συμβούλιο θα αποφασίσει, σύμφωνα με τις διαδικασίες που προβλέπονται στη συνθήκη σχετικά, και μετά από πρόταση της Επιτροπής, για την αύξηση της ποσότητας καυσίμων που εισάγεται ατελώς και που περιέχεται στις κανονικές δεξαμενές καυσίμων των σχημάτων που αναφέρονται στο πρώτο εδάφιο, στοιχείο β) πρώτη περίπτωση.»  2. Στο άρθρο 84, το στοιχείο α) αντικαθίσταται από το ακόλουθο κείμενο:  «α) των αυτοκινήτων οχημάτων δημοσίας χρήσεως που πραγματοποιούν διεθνείς μεταφορές, προερχόμενα από τρίτες χώρες με προορισμό παραμεθόρια ζώνη μεγίστου βάθους 25 χιλιομέτρων κατευθείαν γραμμή, εφόσον οι μεταφορές αυτές διεξάγονται από πρόσωπα που κατοικούν στη ζώνη αυτή·».  Άρθρο 2  Τα κράτη μέλη λαμβάνουν τα μέτρα που είναι αναγκαία για να συμμορφωθούν με την παρούσα οδηγία το αργότερο την 1η Οκτωβρίου 1985. Ενημερώνουν αμέσως την Επιτροπή σχετικά.  Άρθρο 3  Η παρούσα οδηγία απευθύνεται στα κράτη μέλη.  Βρυξέλλες, 8 Ιουλίου 1985.  Για το Συμβούλιο  Ο Πρόεδρος  J. SANTER  (1) ΕΕ αριθ. C 95 της 6. 4. 1984, σ. 3.  (2) ΕΕ αριθ. C 172 της 2. 7. 1984, σ. 15.  (3) ΕΕ αριθ. C 248 της 17. 9. 1984, σ. 13.  (4) ΕΕ αριθ. L 105 της 23. 4. 1983, σ. 38.


Avis juridique important

|

31998L0002

Οδηγία 98/2/ΕΚ της Επιτροπής της 8ης Ιανουαρίου 1998 για τροποποίηση του παραρτήματος IV της οδηγίας 77/93/ΕΟΚ του Συμβουλίου περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα

Επίσημη Εφημερίδα αριθ. L 015 της 21/01/1998 σ. 0034 - 0036

ΟΔΗΓΙΑ 98/2/ΕΚ ΤΗΣ ΕΠΙΤΡΟΠΗΣ της 8ης Ιανουαρίου 1998 για τροποποίηση του παραρτήματος IV της οδηγίας 77/93/ΕΟΚ του Συμβουλίου περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα (1), όπως τροποποιήθηκε τελευταία από την οδηγία 97/14/ΕΚ της Επιτροπής (2), και ιδίως το άρθρο 13 δεύτερο εδάφιο τέταρτη περίπτωση,Εκτιμώντας:ότι ορισμένες διατάξεις σχετικά με τα μέτρα προστασίας που έχουν ως στόχο την προστασία από την εισαγωγή επί των εσπεριδοειδών, των Xanthomonas campestris (όλα τα στελέχη παθογόνων μικροοργανισμών που προσβάλλουν τα εσπεριδοειδή), Cercospora angolensis Carv. και Mendes και Cuignardia citricarpa Kiely (όλα τα στελέχη παθογόνων μικροοργανισμών που προσβάλλουν τα εσπεριδοειδή), που δεν υπάρχουν στην Κοινότητα ή σε ορισμένες περιοχές παραγωγής εσπεριδοειδών της Κοινότητας, πρέπει να τροποποιηθούν για να καταστεί δυνατή η καλύτερη προστασία για την Κοινότητα από τους εν λόγω επιβλαβείς οργανισμούς που αναφέρονται ήδη στην οδηγία 77/93/ΕΟΚ 7ότι, επομένως, πρέπει να τροποποιηθεί ανάλογα το σχετικό παράρτημα της οδηγίας 77/93/ΕΟΚ 7ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:Άρθρο 1 Η οδηγία 77/93/ΕΟΚ τροποποιείται όπως αναφέρεται στο παράρτημα της εν λόγω οδηγίας.Άρθρο 2 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Μαΐου 1998. Πληροφορούν αμέσως την Επιτροπή σχετικά.Κατά την έγκριση των μέτρων αυτών από τα κράτη μέλη πρέπει να περιλαμβάνεται παραπομπή στην παρούσα οδηγία ή τα μέτρα να συνοδεύονται από την παραπομπή αυτή κατά την επίσημη δημοσίευσή τους. Οι λεπτομέρειες της εν λόγω αναφοράς θεσπίζονται από τα κράτη μέλη.2. Τα κράτη μέλη ανακοινώνουν στην Επιτροπή τις ουσιώδεις διατάξεις του εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Η Επιτροπή πληροφορεί σχετικά τα άλλα κράτη μέλη.Άρθρο 3 Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Άρθρο 4 Η παρούσα οδηγία απευθύνεται στα κράτη μέλη.Βρυξέλλες, 8 Ιανουαρίου 1998.Για την ΕπιτροπήFranz FISCHLERΜέλος της Επιτροπής(1) ΕΕ L 26 της 31. 1. 1977, σ. 20.(2) ΕΕ L 87 της 2. 4. 1997, σ. 17.ΠΑΡΑΡΤΗΜΑ Στο παράρτημα IV μέρος Α τμήμα Ι, τα σημεία 16.1, 16.2 και 16.3 αντικαθίστανται από το ακόλουθο κείμενο:>ΘΕΣΗ ΠΗΝΑΚΑ>


title: Οδηγία 2006/94/EK του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006 , σχετικά με τη θέσπιση κοινών κανόνων για ορισμένες οδηγίες μεταφοράς εμπορευμάτων (Kωδικοποιημένη έκδοση)   (Κείμενο που παρουσιάζει ενδιαφέρον για τον ΕΟΧ)

text:
               27.12.2006

               EL

               Επίσημη Εφημερίδα της Ευρωπαϊκής Ένωσης

               L 374/5

      ΟΔΗΓΊΑ 2006/94/EK ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 12ης Δεκεμβρίου 2006
   σχετικά με τη θέσπιση κοινών κανόνων για ορισμένες οδηγίες μεταφοράς εμπορευμάτων
   (Kωδικοποιημένη έκδοση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 71, παράγραφος 1,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   αφού ζήτησαν τη γνώμη της Επιτροπής των Περιφερειών,
   αποφασίζοντας σύμφωνα με τη διαδικασία του άρθρου 251 της Συνθήκης (2),
   Εκτιμώντας τα ακόλουθα:

               (1)

               H πρώτη οδηγία του Συμβουλίου, της 23ης Ιουλίου 1962, περί θεσπίσεως ορισμένων κοινών κανόνων για τις διεθνείς μεταφορές (οδικές μεταφορές εμπορευμάτων για λογαριασμό τρίτων) (3) έχει επανειλημμένα τροποποιηθεί ουσιαστικά (4). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω οδηγίας.

               (2)

               Μία κοινή πολιτική μεταφορών περιλαμβάνει, μεταξύ άλλων, τη θέσπιση κοινών κανόνων για τις διεθνείς οδικές μεταφορές εμπορευμάτων που εκτελούνται από ή προς την επικράτεια κράτους μέλους ή διέρχονται από την επικράτεια ενός ή περισσοτέρων κρατών μελών. Οι κανόνες αυτοί πρέπει να θεσπισθούν έτσι ώστε να συμβάλλουν στην ομαλή λειτουργία της εσωτερικής αγοράς μεταφορών.

               (3)

               Είναι αναγκαίο να εξασφαλισθεί προοδευτική επέκταση των διεθνών οδικών μεταφορών εμπορευμάτων, λαμβανομένων υπόψη των απαιτήσεων εκ της αναπτύξεως των συναλλαγών και του εμπορίου στο εσωτερικό της Κοινότητος.

               (4)

               Ορισμένες μεταφορές εξαιρούνται οιουδήποτε καθεστώτος ποσοστώσεων και αδειών μεταφοράς. Στα πλαίσια της οργάνωσης της αγοράς που θεσπίζεται από τον κανονισμό (ΕΟΚ) αριθ. 881/92 του Συμβουλίου, της 26ης Μαρτίου 1992, σχετικά με την πρόσβαση στην αγορά των οδικών εμπορευματικών μεταφορών μέσα στην Κοινότητα, οι οποίες έχουν ως σημείο αναχώρησης ή προορισμού το έδαφος κράτους μέλους ή διέρχονται από το έδαφος ενός ή περισσοτέρων κρατών μελών (5), θα πρέπει να διατηρηθεί, για ορισμένες από αυτές τις μεταφορές, λόγω του ιδιαίτερου χαρακτήρα τους, καθεστώς εξαίρεσης από το καθεστώς κοινοτικής άδειας και από κάθε άλλη άδεια μεταφοράς.

               (5)

               Η παρούσα οδηγία δεν θα πρέπει να θίγει τις υποχρεώσεις των κρατών μελών όσον αφορά τις προθεσμίες ενσωμάτωσης στο εθνικό δίκαιο και εφαρμογής των οδηγιών που εμφαίνονται στο παράρτημα IΙ, μέρος Β,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   1.   Τα κράτη μέλη ελευθερώνουν, υπό τους όρους της παραγράφου 2, τις αναφερόμενες στο παράρτημα Ι διεθνείς οδικές εμπορευματικές μεταφορές που εκτελούνται για λογαριασμό τρίτων ή για ίδιο λογαριασμό, εφόσον εκτελούνται προς ή από το έδαφός τους ή διέρχονται υπό καθεστώς διαμετακόμισης από αυτό.
   2.   Οι μεταφορές και οι μετακινήσεις με κενά οχήματα σε σχέση με αυτές τις μεταφορές που προβλέπονται στο παράρτημα Ι ελευθερώνονται από κάθε καθεστώς κοινοτικής άδειας καθώς και από κάθε άδεια μεταφοράς.
   Άρθρο 2
   Η παρούσα οδηγία δεν τροποποιεί τις προϋποθέσεις από τις οποίες κάθε κράτος μέλος εξαρτά τη χορήγηση στους υπηκόους του της αδείας για την άσκηση των δραστηριοτήτων που αναφέρονται στην παρούσα οδηγία.
   Άρθρο 3
   Η πρώτη οδηγία του Συμβουλίου, της 23ης Ιουλίου 1962, σχετικά με τη θέσπιση κοινών κανόνων για ορισμένες οδικές μεταφορές εμπορευμάτων, καταργείται με την παρούσα οδηγία, με την επιφύλαξη των υποχρεώσεων των κρατών μελών όσον αφορά τις προθεσμίες ενσωμάτωσης στο εθνικό δίκαιο και εφαρμογής των οδηγιών που εμφαίνονται στο παράρτημα ΙΙ, μέρος Β.
   Οι αναφορές στην καταργούμενη οδηγία λογίζονται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΙΙ.
   Άρθρο 4
   Η παρούσα οδηγία αρχίζει να ισχύει την εικοστή μέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 5
   Η παρούσα οδηγία απευθύνεται στα κράτη μέλη.

      Στρασβούργο, 12ης Δεκεμβρίου 2006.

            Για το Ευρωπαϊκό Κοινοβούλιο

            Ο Πρόεδρο

         J. BORRELL FONTELLES

            Για το Συμβούλιο

            Ο Πρόεδρος

         M. PEKKARINEN

      (1)  ΕΕ C 241, 28.9.2004, σ. 19.

      (2)  Γνώμη του Ευρωπαϊκού Κοινοβουλίου της 21ης Απριλίου 2004 (ΕΕ C 104 Ε, 30.4.2004, σ. 545) και απόφαση του Συμβουλίου της 14ης Νοεμβρίου 2006.

      (3)  ΕΕ L 70, 6.8.1962, σ. 2005/62. Οδηγία όπως τροποποιήθηκε τελευταία με τον κανονισμό (ΕΟΚ) αριθ. 881/92 (ΕΕ L 95, 9.4.1992, σ. 1).

      (4)  Βλέπε παράρτημα ΙΙ, μέρος Α.

      (5)  ΕΕ L 95, 9.4.1992, σ. 1. Κανονισμός όπως τροποποιήθηκε τελευταία με την Πράξη Προσχώρησης του 2003.

      ΠΑΡΑΡΤΗΜΑ Ι
      Μεταφορές που ελευθερώνονται από κάθε καθεστώς κοινοτικής αδείας καθώς και από κάθε άδεια μεταφοράς

                  1.

                  Οι ταχυδρομικές μεταφορές που εκτελούνται στο πλαίσιο καθεστώτος δημόσιας υπηρεσίας.

                  2.

                  Οι μεταφορές οχημάτων που έχουν υποστεί ζημία ή βλάβη.

                  3.

                  Οι εμπορευματικές μεταφορές με αυτοκίνητο του οποίου το συνολικό επιτρεπόμενο μεικτό βάρος, συμπεριλαμβανομένων των ρυμουλκουμένων, δεν υπερβαίνει τους 6 τόνους ή του οποίου το επιτρεπόμενο ωφέλιμο φορτίο, συμπεριλαμβανομένων των ρυμουλκουμένων, δεν υπερβαίνει τους 3,5 τόνους.

                  4.

                  Η μεταφορά εμπορευμάτων με αυτοκίνητο όχημα εφόσον πληρούνται οι ακόλουθες προϋποθέσεις:

                              α)

                              τα μεταφερόμενα εμπορεύματα πρέπει να ανήκουν στην επιχείρηση ή να έχουν πωληθεί, αγορασθεί, μισθωθεί ή εκμισθωθεί, παραχθεί, εξορυχθεί, μεταποιηθεί ή επισκευασθεί από αυτήν·

                              β)

                              η μεταφορά πρέπει να εξυπηρετεί την προσκόμιση των εμπορευμάτων προς την επιχείρηση, την αποστολή τους από αυτήν, ή τη μετακίνησή τους, είτε εντός της επιχείρησης είτε για λογαριασμό της εκτός αυτής·

                              γ)

                              τα αυτοκίνητα οχήματα που χρησιμοποιούνται για τη μεταφορά αυτή πρέπει να οδηγούνται από το προσωπικό της επιχείρησης·

                              δ)

                              τα οχήματα που μεταφέρουν τα εμπορεύματα πρέπει να ανήκουν στην επιχείρηση ή να έχουν αγορασθεί από αυτήν επί πιστώσει ή να έχουν μισθωθεί εφόσον, στην τελευταία αυτή περίπτωση, πληρούν τους όρους που προβλέπει η οδηγία 2006/1/ΕΚ του Ευρωπαϊκού Κοινοβουλίου και του Συμβουλίου, της 18ης Ιανουαρίου 2006, για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές (1).
                              Η διάταξη αυτή δεν ισχύει όταν χρησιμοποιείται εφεδρικό όχημα κατά τη διάρκεια σύντομης βλάβης του οχήματος που χρησιμοποιείται κανονικά·

                              ε)

                              η μεταφορά πρέπει να αποτελεί απλώς επικουρική δραστηριότητα στα πλαίσια του συνόλου των δραστηριοτήτων της επιχείρησης.

                  5.

                  Οι μεταφορές φαρμάκων, ιατρικών συσκευών και ιατρικού εξοπλισμού καθώς και άλλων αναγκαίων αντικειμένων σε περίπτωση βοηθειών έκτακτης ανάγκης, ιδίως, κατόπιν φυσικών καταστροφών.

         (1)  ΕΕ L 33, 4.2.2006, σ. 82.

      ΠΑΡΑΡΤΗΜΑ II
      ΜΕΡΟΣ A
      Καταργούμενη οδηγία με τις διαδοχικές τροποποιήσεις της

                  Πρώτη οδηγία του Συμβουλίου, της 23ης Ιουλίου 1962, περί θεσπίσεως ορισμένων κοινών κανόνων για τις διεθνείς μεταφορές (οδικές μεταφορές εμπορευμάτων για λογαριασμό τρίτων)
                  (ΕΕ 70, 6.8.1962, σ. 2005/62)

                  Οδηγία 72/426/ΕOΚ του Συμβουλίου
                  (ΕΕ L 291, 28.12.1972, σ. 155)

                  Οδηγία 74/149/ΕOΚ του Συμβουλίου
                  (ΕΕ L 84, 28.3.1974, σ. 8)

                  Οδηγία 77/158/ΕOΚ του Συμβουλίου
                  (ΕΕ L 48, 19.2.1977, σ. 30)

                  Οδηγία 78/175/ΕOΚ του Συμβουλίου
                  (ΕΕ L 54, 25.2.1978, σ. 18)

                  Οδηγία 80/49/ΕOΚ του Συμβουλίου
                  (ΕΕ L 18, 24.1.1980, σ. 23)

                  Οδηγία 82/50/ΕOΚ του Συμβουλίου
                  (ΕΕ L 27, 4.2.1982, σ. 22)

                  Οδηγία 83/572/ΕOΚ του Συμβουλίου
                  (ΕΕ L 332, 28.11.1983, σ. 33)

                  μόνον το άρθρο 2

                  Οδηγία 84/647/ΕOΚ του Συμβουλίου
                  (ΕΕ L 335, 22.12.1984, σ. 72)

                  μόνον το άρθρο 6

                  Κανονισμός (ΕOΚ) αριθ. 881/92 του Συμβουλίου
                  (ΕΕ L 95, 9.4.1992, σ. 1)

                  μόνον το άρθρο 13

            ΜΕΡΟΣ B
      Κατάλογος προθεσμιών ενσωμάτωσης στο εθνικό δίκαιο και εφαρμογής (που αναφέρονται στο άρθρο 3)

                  Οδηγία

                  Λήξη προθεσμίας ενσωμάτωσης

                  Ημερομηνία εφαρμογής

                  Πρώτη οδηγία του Συμβουλίου, της 23ης Ιουλίου 1962, περί θεσπίσεως ορισμένων κοινών κανόνων για τις διεθνείς μεταφορές (οδικές μεταφορές εμπορευμάτων για λογαριασμό τρίτων)

                  31 Δεκεμβρίου 1962

                  72/426/ΕOΚ

                  —

                  74/149/ΕΟΚ

                  —

                  1η Ιουλίου 1974

                  77/158/ΕOΚ

                  1η Ιουλίου 1977

                  78/175/ΕOΚ

                  1η Ιουλίου 1978

                  80/49/ΕOΚ

                  —

                  1η Ιουλίου 1980

                  82/50/ΕΟΚ

                  1η Ιανουαρίου 1983

                  83/572/ΕOΚ

                  1η Ιανουαρίου 1984

                  84/647/ΕOΚ

                  30 Ιουνίου 1986

      ΠΑΡΑΡΤΗΜΑ III
      ΠΙΝΑΚΑΣ ΑΝΤΙΣΤΟΙΧΙΑΣ

                  Πρώτη οδηγία του Συμβουλίου, της 23ης Ιουλίου 1962, σχετικά με τη θέσπιση κοινών κανόνων για ορισμένες οδικές μεταφορές εμπορευμάτων

                  Παρούσα οδηγία

                  Άρθρο 1

                  Άρθρο 1

                  Άρθρο 2

                  —

                  Άρθρο 3

                  Άρθρο 2

                  —

                  Άρθρο 3

                  —

                  Άρθρο 4

                  Άρθρο 4

                  Άρθρο 5

                  Παράρτημα

                  Παράρτημα Ι

                  —

                  Παράρτημα ΙΙ

                  —

                  Παράρτημα ΙΙΙ


Avis juridique important

|

31988L0297

Οδηγία 88/297/ΕΟΚ του Συμβουλίου της 3ης Μαΐου 1988 για την τροποποίηση της οδηγίας 74/150/ΕΟΚ περί προσέγγισης των νομοθεσιών των κρατών μελών των αναφερομένων στην έγκριση των γεωργικών ή δασικών ελκυστήρων με τροχούς

Επίσημη Εφημερίδα αριθ. L 126 της 20/05/1988 σ. 0052 - 0052 Φινλανδική ειδική έκδοση: Κεφάλαιο 13 τόμος 17 σ. 0062  Σουηδική ειδική έκδοση: Κεφάλαιο 13 τόμος 17 σ. 0062

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 3ης Μαΐου 1988  για την τροποποίηση της οδηγίας 74/150/ΕΟΚ περί προσεγγίσεως των νομοθεσιών των κρατών μελών των αναφερομένων στην έγκριση των γεωργικών ή δασικών ελκυστήρων με τροχούς  (88/297/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,  Έχοντας υπόψη την πρόταση της Επιτροπής (1),  Σε συνεργασία με το Ευρωπαϊκό Κοινοβούλιο (2),  Έχοντας υπόψη τη γνώμη της Οικονομικής και Κοινωνικής Επιτροπής (3),  Εκτιμώντας:  ότι επιβάλλεται να εκδοθούν τα μέτρα για την προοδευτική εγκαθίδρυση της εσωτερικής αγοράς κατά τη διάρκεια χρονικής περιόδου που λήγει στις 31 Δεκεμβρίου 1992· ότι η εσωτερική αγορά περιλαμβάνει ένα χώρο χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων·  ότι η οδηγία 74/150/ΕΟΚ (4), όπως τροποποιήθηκε τελευταία από την οδηγία 82/890/ΕΟΚ (5), προβλέπει, στο παράρτημα ΙΙ, ολόκληρη σειρά στοιχείων ή χαρακτηριστικών που φέρουν την ένδειξη «ΕΟ», που σημαίνει ότι έχουν εκδοθεί ή πρέπει να εκδοθούν κοινοτικές οδηγίες· ότι, για ορισμένα από αυτά τα στοιχεία ή τα χαρακτηριστικά, έχει καταστεί πλέον περιττή κοινοτική ρύθμιση, εξαιτίας του γεγονότος ότι εμφανίζονται όλο και λιγότερο στους ελκυστήρες που κατασκευάζονται σήμερα ή αντικαθίστανται από άλλες διατάξεις που στο μεταξύ έχουν γίνει υποχρεωτικές·  ότι, μεταξύ των κοινοτικών προδιαγραφών που είναι αναγκαίες για την απόκτηση της έγκρισης ΕΟΚ για έναν τύπο ελκυστήρα, εκείνες που αναφέρονται στα εν λόγω στοιχεία ή χαρακτηριστικά μπορούν να αντικαθίστανται από τη διαπίστωση της πιστότητάς τους προς τις ενδείξεις και τα δεδομένα των κατασκευαστών,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Στο παράρτημα ΙΙ, σημεία 7.3.4, 7.5 και 7.6.3 της οδηγίας 74/150/ΕΟΚ, η ένδειξη «ΕΟ» αντικαθίσταται από την ένδειξη «ΠΙΣΤ» .  Άρθρο 2  1. Τα κράτη μέλη θέτουν σε ισχύ τις αναγκαίες διατάξεις για να συμμορφωθούν με την παρούσα οδηγία το αργότερο ως τις 31 Δεκεμβρίου 1988. Ενημερώνουν αμέσως την Επιτροπή σχετικά.  2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.  Άρθρο 3  Η παρούσα οδηγία απευθύνεται στα κράτη μέλη.  Βρυξέλλες, 3 Μαΐου 1988.  Για το Συμβούλιο  Ο Πρόεδρος  M. BANGEMANN  (1) ΕΕ αριθ. C 88 της 3. 4. 1987, σ. 10.  (2) ΕΕ αριθ. C 156 της 15. 6. 1987, σ. 190, και ΕΕ αριθ. C 94 της 11. 4. 1988, σ. 66.  (3) ΕΕ αριθ. C 180 της 8. 7. 1987, σ. 15.  (4) ΕΕ αριθ. L 84 της 28. 3. 1974, σ. 10.  (5) ΕΕ αριθ. L 378 της 31. 12. 1982, σ. 45.